text:
الحمدلله⹁ هاري اين ساي دبري کسمڤتن اونتوق منونايکن صلاة جمعة دمسجد⹁ سلڤس تيݢ بولن تيدق داڤت کمسجد دان سوراو کران ڤرينته کاولن ڤرݢرقن.
دوا هاري لڤس ساي تله منريما جمڤوتن اونتوق حاضر دصلاة جمعة باݢي تاريخ 19 هاريبولن جون 2020.
سوکر اونتوق ساي ݢمبرکن ڤراساءن ساي کتيک ممباچ جمڤوتن ايت⁏ ساي ترکجوت⹁ ترهارو⹁ ݢمبيرا دان برشکور منداڤت ڤلواڠ کأمسن ترسبوت.
اوليه کران مسجد برکناءن ترلتق دنݢري سلاڠور⹁ مک سݢالا ايس او ڤي صلاة جمعة اداله دباوه بيدڠ کواس جابتن اݢام اسلام سلاڠور ﴿جاءيس﴾⹁ برداسرکن تيته سلطان سلاڠور⹁ سلطان شريف الدين إدريس شاه الهاج.
الحمدلله⹁ ڤڠوروسنڽ اداله امت باءيق سکالي. ساي کسان سجام لبيه اول درڤد ماس مسجد دبوک⁏ مريک دڠن تݢس مماتوهي ايس او ڤي دان هاڽ ممبوک ڤاݢر ڤد وقتو يڠ دتتڤکن سڤرتي دالم جمڤوتن يڠ دهانتر. ببراڤ اورڠ اڠݢوتا ڤوليس دان ڤݢاواي جاءيس تله دتوݢسکن اونتوق ممستيکن سݢالا اوروسن برجالن دڠن لنچر.
ڤݢاواي جاءيس⹁ اڠݢوتا ڤوليس دان ڤتوݢس مسجد ملاين ساي دڠن امت باءيق سکالي سمبيل منچادڠکن ساي اونتوق کساتو تمڤت يڠ تدوه سمنتارا منوڠݢو ڤاݢر دبوک. سمنتارا ايت⹁ سأورڠ ڤݢاواي جاءيس داتڠ اونتوق منجلسکن تنتڠ ايس او ڤي يڠ ڤرلو دڤاتوهي کتيک ماسوق کدالم کاوسن مسجد.
مريک امت تݢس دالم مماتوهي ڤراتورن⹁ جماعه يڠ داتڠ تنڤا کاد جمڤوتن تيدق دبنرکن ماسوق والاوڤون اد يڠ داتڠ دري جاوه باݢي ممستيکن کأداءن اداله سلامت دان ترکاول.
منوروت ڤݢاواي يڠ برتوݢس⹁ سبلوم جمڤوتن دکلوارکن⹁ معلومت جماعه اکن دڤريقسا باݢي ممستيکن مريک برادا دالم ليڠکوڠن عمور يڠ دبنرکن سبلوم اياڽ دهانتر کڤد ڤيهق ڤوليس اونتوق ڤنيلاين لنجوت باݢي ممستيکن کسلامتن جماعه.
اوليه کران ساي ڤاليڠ اول تيبا دمسجد⹁ ساي اداله اورڠ يڠ ڤرتام يڠ دبنرکن ماسوق. ساي دبريکن ڤاس ماسوق دان دباوا کدالم اوليه سأورڠ اڠݢوتا ڤوليس سبلوم دسمبوت اوليه ڤڠوروس مسجد يڠ ملاکوکن ڤمريقساءن سوهو بادن سبلوم ساي ماسوق کدالم ديوان صلاة ستله مڠݢونا ڤنسانيتاسي تاڠن.
اوليه کران مسجد دبوک 45 مينيت لبيه اول درڤد وقتو صلاة⹁ مک ساي برڤلواڠ منونايکن صلاة سنة سرتا ممباچ القرءان⹁ سبلوم ماسوق وقتو ظهر.
اوساي صلاة جمعة⹁ ڤارا جماعه برسوراي سچارا برڤريڠکت سمبيل دسليا اوليه سأورڠ ڤݢاواي ڤوليس باݢي ممستيکن بهاوا ڤنجاراکن سوسيال دجاݢ.
کلوار درڤد ديوان صلاة⹁ سأورڠ ڤتوݢس ممبنتو ساي منسانيتاسي تاڠن سلڤس ساي مڽراهکن سمولا ڤاس ماسوق.
ساي امت کاݢوم مليهت ديديکاسي دان کچکڤن ڤيهق ڤڠوروسن مسجد⹁ ڤوليس سرتا جاءيس يڠ بروسها کراس دالم سيتواسي مڠهادڤي سواسان کبياساءن بهارو اين.
تريما کاسيه دان شباس کڤد سموا يڠ برتوݢس! والاوڤون مريک برسيکڤ تݢس دالم ممستيکن سݢالا ايس او ڤي ترجاݢ⹁ نامون مريک امت برسوڤن دان بربودي بهاس دالم مڽانتوني ڤارا جماعه.


c: text/html

text:
KHUTBAH PERTAMA
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ ( 2 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا . الحَمْدُ ِللهِ الَّذِى وَفَّقَنَا لِعِبَادَتِهِ . وَجَعَلَ هذَا اليَوْمَ فَرْحًا لِعِبَادِهِ الُمتَّقِيْنَ الَّذِيْنَ فَازُوْا بِصِيَامِ رَمَضَانَ وَقِيَامِهِ .وَأَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ . أَمَّا بَعْدُ …. فَيَا أَيُّهَا المُسْلِمُوْنَ اتَّقُوْا اللهَ حَقَّ تُقَاتِهِ وَلاتمَوُتُنَّ إِلا وَأَنْتُمْ مُسْلِمُوْنَ
فرمان الله دالم اية 152-153 سورة البقرة :
فَاذْكُرُونِي أَذْكُرْكُمْ وَاشْكُرُوا لِي وَلَا تَكْفُرُونِ ﴿١٥٢﴾ يَا أَيُّهَا الَّذِينَ آمَنُوا اسْتَعِينُوا بِالصَّبْرِ وَالصَّلَاةِ ۚ إِنَّ اللَّهَ مَعَ الصَّابِرِينَ ﴿١٥٣﴾
مقصودڽ : اوليه ايت ايڠتله كامو كڤداكو ﴿دڠن مماتوهي حكوم دان اوندڠ-اوندڠكو﴾، سوڤاي اكو ممبالس كامو دڠن كبأيقكن; دان برشكورله كامو كڤداكو دان جاڠنله كامو كفور ﴿اكن نعمتكو﴾. واهاي سكالين اورڠ-اورڠ يڠ برايمان! مينتله ڤرتولوڠن ﴿اونتوق مڠهادڤي سوسه ڤايه دالم مڽمڤورناكن سسواتو ڤرينته توهن﴾ دڠن برصبر دان دڠن ﴿مڠرجاكن﴾ سمبهيڠ; كران سسوڠڬوهڽ الله مڽرتأي ﴿منولوڠ﴾ اورڠ-اورڠ يڠ صبر
مسلمين دان مسلمات يڠ درحمتي الله،
سلامت هاري راي عيدالفطري داوچڤكن كڤد سلوروه قوم مسلمين دان مسلمات. شكور كيت ڤنجتكن كحضرة الله اتس نعمة هاري راي ستله سبولن كيت برڤواسا رمضان. اڤاته لاڬي سمبوتن كالي اين بڬيتو برمعنى ستله 2 تاهون كيت بردڤن دڠن ككاڠن SOP يڠ كتت عقيبة وابق covid-19 يڠ ملندا سلوروه دنيا سهيڠڬ راماي د كالڠن كيت هاڽ بركسمڤتن اونتوق مڽمبوت هاري راي برسام كلوارڬ ترچينتا ڤد تاهون اين. اوليه ايت جاڠن كيت كوتوري نعمة هاري راي اين دڠن نجيس دوسا معصية.
سمبوتله هاري راي انتارا راس برهارڤ اڬر الله منريما سڬالا عمالن صالح كيت دان مڠمڤوني دوسا كيت. دسمڤيڠ راس بيمبڠ سكيراڽ عمالن كيت دتولق دان دوسا كيت تيدق دأمڤوني. ابن عطاء الله الإسكَنْدَرِي دالم كتاب الحِكَام منوقيلكن : “سسياڤا منداڤتكن بواه عملڽ د دنيا، مك ايت منجادي ڤتونجوق دتريما عملڽ د اخيرة.“ اي برارتي سكيراڽ سسأورڠ ايت ستله ڤواسا برتمبه بأيك مك ايت تنداڽ ڤواسا ڽ دتريما اوليه الله.
امام ابن رجب الحنبلي ڤولا مڽبوت: سسياڤا يڠ ملاكوكن كطاعتن كڤد الله، دان سلساي ملقساناكنڽ، انتارا تندا دتريماڽ عمالن ترسبوت اداله دي اكن برتروسن ملاكوكن كطاعتن يڠ لأين سلڤس ايت. مانكالا انتارا تندا ترتولقڽ سسواتو عمالن اياله اڤابيلا عمالن ايت دايكوتي دڠن سسواتو معصية. اڤ سهاج كبأيقكن يڠ دلاكوكن سلڤس كجاهتن، اكن مڠهاڤوسكن كجاهتن ترسبوت، دان سوده ڤستي يڠ تربأيك اياله ملاكوكن كبأيقكن سلڤس ملاكوكن كبأيقكن يڠ لأين
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم اية 53 سورة الزمر :
قُلْ يَا عِبَادِيَ الَّذِينَ أَسْرَفُوا عَلَىٰ أَنفُسِهِمْ لَا تَقْنَطُوا مِن رَّحْمَةِ اللَّهِ ۚ إِنَّ اللَّهَ يَغْفِرُ الذُّنُوبَ جَمِيعًا ۚ إِنَّهُ هُوَ الْغَفُورُ الرَّحِيمُ ﴿٥٣﴾
مقصودڽ : كاتاكنله ﴿واهاي محمد﴾: “واهاي همبا-همباكو يڠ تله ملمڤاوي باتس ترهادڤ ديري مريك سنديري ﴿دڠن ڤربواتن-ڤربواتن معصية﴾، جاڠنله كامو برڤوتوس اسا دري رحمة الله، كران سسوڠڬوهڽ الله مڠمڤونكن سڬالا دوسا; سسوڠڬوهڽ دي له جوا يڠ مها ڤڠامڤون، لاڬي مها مڠاسيهاني.
نعمة هاري راي اداله انوڬره الله سباڬاي هاري عبادة يڠ واجب مماتوهي ڬاريسن شرع باڬي منيڠكتكن راس كهمبأن. تيڠكتن عُبُودِيَّة اتاو كهمبأن ممباوا سساورڠ ايت بيبس دان مرديكا دري چڠكامن ڤرهمبأن سسام مأنسي، هوى نفسو، شيطان دان ستروسڽ منجاديكنڽ سأورڠ انسان يڠ تيڠڬي دان مليا د سيسي الله.
باڬايمانا تربية رمضان منديديق كيت اونتوق برصبر بوكن سهاج درڤد لاڤر داهڬا ماله مڠاول مات، تليڠا، كاكي، تاڠن، ليده دان هاتي درڤد ڤركارا لارڠن الله دڠن ڤنوه كيقينن بهاوا كطاعتن ايت تيدق سيا-سيا ماله دجنجيكن كڬمبيرأن بوكن سهاج نعمة برهاري راي د دنيا ماله اڤ يڠ لبيه بسر نعمة اخيرة كتيك برجومڤا الله ننتي.
چونتوهڽ بتاڤ راماي د كالڠن كيت سڠڬوڤ بردڤن دڠن كڤريتن ڤرجالنن جأوه دان سسق كران يقين اكن داڤت مراساكن كڬمبيرأن أفبيلا داڤت برهاري راي برسام كلوارڬ ترچينتا د كمڤوڠ هلامن. سڬالا كسوسهن ايت اكن هيلڠ بيلا داڤت برهاري راي برسام انسان ترسايڠ. بڬيتوله جوڬ دڠن كڤناتن عبادة اكن هيلڠ بيلا منداڤت انوڬره يڠ هيبت دري الله
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
كتيك برادا د بولن رمضان لالو كيت دتكنكن باڬايمانا شيطان دبلڠڬو. بهايڽ تيڤوداي شيطان مڽببكن راماي اومة مأنسي ترچمڤق كدالم نراك. اوليه ايت سمڤنا برادا ڤد هاري راي يڠ مليا اين مك كيت جاڠن ترڤدايا دڠن تكتيك ليچيك شيطان ترماسوق ملاكوكن ڤربواتن مُجَاهَرَة دڠن معصية ايأيت ملاكوكن معصية سچارا ترڠ-تراڠن اداله دانتارا دوسا بسر يڠ دچڬه دالم اڬام. رسول الله صلى الله عليه وسلم برسبدا:
كُلُّ أُمَّتِي مُعَافًى إِلاَّ الْمُجَاهِرِينَ، وَإِنَّ مِنَ الْمَجَانَةِ أَنْ يَعْمَلَ الرَّجُلُ بِاللَّيْلِ عَمَلاً، ثُمَّ يُصْبِحَ وَقَدْ سَتَرَهُ اللَّهُ، فَيَقُولَ يَا فُلاَنُ عَمِلْتُ الْبَارِحَةَ كَذَا وَكَذَا، وَقَدْ بَاتَ يَسْتُرُهُ رَبُّهُ وَيُصْبِحُ يَكْشِفُ سِتْرَ اللَّهِ عَنْهُ – رواه البخاري
مقصودڽ: ستياڤ اومتكو دبريكن كمعافن ملأينكن ڬولوڠن المُجَاهِرِين. سسوڠڬوهڽ دانتارا ڤربواتن منددهكن دوسا ايت اداله، سأورڠ للاكي ايت ملاكوكن ڤربواتن دوسا ڤد ساتو مالم. كمودين دي باڠون ڤاڬي دالم كادأن الله تله منوتوڤ كعأيبن ديريڽ. لالو دي منچريتاكن كڤد اورڠ لأين دڠن كاتڽ: ‘’واهاي سي فولن، سمالم اكو تله ملاكوكن ڤربواتن دوسا ايت دان اين”. سداڠكن دي تله تيدور دالم كادأن الله منوتوڤ كعأبن ديريڽ، لالو دي باڠون دان منددهكن اڤ يڠ الله توتوڤكن دري ديريڽ.
حديث د اتس اين جلس منونجوقكن بهاوا ڬولوڠن يڠ ممڤوبليككن معصية اتاوڤون ملاكوكنڽ سچارا ترڠ-تراڠن. ڬولوڠن الموجاهيرواون اين تربهاڬي كڤد دوا بهاڬين سڤرتي برايكوت:
ڤرتام: سسأورڠ ايت ملاكوكن معصية دان دي ملاكوكنڽ سچارا تربوك.
اين اداله مريك يڠ ملاكوكن معصية سچارا ترڠ-تراڠن د هادڤن اورڠ راماي دان مريك مليهت كأرهڽ، مك دالم كيس اين دي دأڠڬڤ ملاكوكن كظاليمن كأتس ديريڽ سنديري اتس معصية يڠ دلاكوكن. بڬيتو جوڬ دي ملاكوكن دوسا ك أتس اورڠ لأين كران منجادي فكتور اورڠ لأين توروت مڠيكوت معصية يڠ دي لاكوكن.
كدوا: سساورڠ يڠ ملاكوكن دوسا سچارا سمبوڽي. كمودين دي ڤرڬي منچريتاكن دوسا يڠ تله دلاكوكن كڤد اورڠ لأين.
بتاڤ راماي د كالڠن كيت يڠ ترڤرڠكڤ دڠن viral دوسا د ميديا سوسيال whatsap، tiktok، Facebook. جاڠن بياركن دوسا كيت برجالن عقيبة ڤنايڠن معصية. ايڠتله بهاوا ملائكة رقيب عتيد تيدق ڤرنه ريحت اڤاته لاڬي ڤينچين درڤد منچاتت دوسا معصية يڠ دلاكوكن دالم كادأن سمبوڽي اتاو تراڠن. ڤادمكن معصية ايت دڠن سڬرا دان برتوبة سبلوم ترلمبت. جاڠن كيت مڽسل يڠ تيدق برڬونا دالم قبور ننتي كتيك دوسا viral معصية كيت تروس دتونتون اوليه اورڠ يڠ هيدوڤ.
منجادي virus يڠ مربهاي جوڬ اڤابيلا مشاركة سماكين ممبري سوكوڠن سمأدا دڠن منونتون اڤاته لاڬي دڠن ممبلي بارڠن يڠ دإعلان دڠن لاكونن يڠ برچڠڬه دڠن شرع. اين مڽببكن ڤڠلوار بوكن سهاج تيدق انصاف ماله سماكين بسر كڤالا ملڠڬر شريعة اڬام. اوليه ايت كيت جاڠن برسكوڠكول دڠن ڤلاكو معصية
مسلمين دان مسلمات يڠ درحمتي الله،
قَالَ النَّبِيِّ صَلَّى اللَّهُ عَلَيْهِ وَسَلَّمَ: مَنْ غَدَا إِلَى الْمَسْجِدِ أَوْ رَاحَ أَعَدَّ اللَّهُ لَهُ فِي الْجَنَّةِ نُزُلاً كُلَّمَا غَدَا أَوْ رَاحَ – رواه مسلم
مقصودڽ: “سسياڤا يڠ ڤرڬي ك مسجد اتاو ڤولڠ، الله اكن سدياكن باڬيڽ تمڤت دالم شرڬ سڤرتيمان ڤرڬي دان ڤولڠ.“
رمضان توروت منديديق كيت سموا اڬر سنتياس جينق دڠن مسجد د مان اي انتارا سومبر كقواتن اومة اسلام. ستياڤ ديري كيت واجب منجاديكن ديري كيت سباڬاي كاكي مسجد سرتا منديديق انق چوچو كيت سباڬاي ڤمودا مسجد. كجايأن مناريق سرامي موڠكين انق مودا كمسجد ڤستي منجنجيكن كسن يڠ بأيك كڤد مشاركة. سباليقڽ كڬاڬالن ممنوهكن رواڠن مسجد دڠن انق مودا باكل ممباوا بنچان دان كروسقكن كڤد مشاركة. كيت تيدق ماهو بيلا داتڠڽ شوال راماي يڠ بوليه حاضر رومه تربوك يڠ جأوه سداڠكن مسجد يڠ سنتياس تربوك تيدق داڤت داتڠ. اوسه راس هيبت جك بڬيتو باڽق رومه همبا الله بوليه دزيارة تتاڤي رومه الله دڤندڠ سڤي
ستله 2 تاهون لبيه سوڤ عقيبة covid-19 مك أدا سڬلينتير اومة اسلام يڠ منجادي سليسا اونتوق تيدق حاضر مسجد ترماسوق صلاة جمعة. سموڬ virus اين سڬرا دHوباتي تراوتما برمولا سبلوم رمضان لالو ڤيهق كراجأن تله ممبنركن مسجد دان سوراو اونتوق صلاة جماعة دڠن راڤت صف دڠن جملة جماعة تنڤا حد. سموڬ سماڠت برجماعةيڠ دسمي سڤنجڠ رمضان لالو داڤت دسوبوركن لاڬي ڤد 11 بولن سلڤس رمضان
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان دالم اية 9 سورة الإسراء:
و إِنَّ هَٰذَا الْقُرْآنَ يَهْدِي لِلَّتِي هِيَ أَقْوَمُ وَيُبَشِّرُ الْمُؤْمِنِينَ الَّذِينَ يَعْمَلُونَ الصَّالِحَاتِ أَنَّ لَهُمْ أَجْرًا كَبِيرًا ﴿٩﴾
مقصودڽ : سسوڠڬوهڽ القرءان اين ممبري ڤتونجوق كجالن يڠ امت بتول ﴿أڬام اسلام﴾، دان ممبريكن بريتا يڠ مڠمبيراكن اورڠ-اورڠ يڠ برايمان يڠ مڠرجاكن عمل-عمل صالح، بهاوا مريك بروليه ڤاهلا يڠ بسر
رمضان منديديق ديري كيت اونتوق سنتياس راڤت دڠن القرءان د مان كيت واجب منجاديكن القرءان سباڬاي ڤندوان اوتام دالم مڽلساءيكن سڬالا اوروسن دنيا دان اخيرة كيت. جك مشاركة مراساكن تيليفون ڤينتر سڤرتي ڽاوا كهيدوڤن يڠ تيدق بوليه دڤيسهكن اونتوق منداڤت معلومت دان هيبورن مك سڤاتوتڽ اومة اسلام ملتقكن كڤنتيڠن القرءان لبيه درڤد ايت. كيت بيمبڠ بيلا ممباچ سواتو لاڤورن كاجين منداڤتي بهاوا هاڽ 10% سهاج يڠ ممباچ القرءان ستياڤ هاري دان سباڽق 63.1% يڠ ممباچ القرءان جارڠ-جارڠ. السن مريك يڠ جارڠ-جارڠ ممباچ القرءان اداله كران مالس، تيدق اد ماس دان السن تيدق ڤنداي ممباچ القرءان.
اوليه ايت جاڠن تاڽ الله سبب اڤ اومة اسلام موندور، هينا د نڬارا سنديري، دتينداس دان تيدق هيبت سباڬايمان اومة كمناڠن سبلوم اين. سباليقڽ ڤربتولكن ديري كيت اڬر داڤت منچونتوهي اومة كمناڠن د مان مريك سنتياس ممباچ القرءان، ممهمي دان برسماڠت دالم ملقساناكن سيستيم القرءان دالم كهيدوڤن سمادا ڤوليتيق، ايكونومي، سوسيال دان سباڬايڽ. سمڤنا برادا د هاري لبران هاري كمناڠن اين مك تڤوقله دادا كيت دان تاڽله ايمان دان هوبوڠن كيت دڠن القرءان
مَثَلُ المُؤْمِنِ الَّذِي يَقْرَأُ القُرْآنَ كَالأُتْرُجَّةِ، طَعْمُهَا طَيِّبٌ وَرِيحُهَا طَيِّبٌ، وَمَثَلُ الَّذِي لاَ يَقْرَأُ كَالتَّمْرَةِ طَعْمُهَا طَيِّبٌ وَلاَ رِيحَ لَهَا – رواه البخاري و مسلم
مقصودڽ: “ڤرومڤامان اورڠ مؤمن يڠ ممباچ القرءان سڤرتي بواه أُتْرُجَّةِ ﴿ليماو سيتروس﴾، راسڽ اينق دان باوڽ واڠي. دان ڤرومڤامان اورڠ مؤمن يڠ تيدق ممباچ القرءان سڤرتي بواه كورما، راسڽ اينق تتاڤي تيدق برباو
بَارَكَ اللهُ لِيْ وَلَكُمْ فِي القُرْآنِ العَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ المُسْتَغْفِرِيْنَ وَيَا نَجَاةَ التَّائِبِيْنَ
KHUTBAH KEDUA
اللهُ أَكْبَرُ ﴿ 3 كالي ﴾ اللهُ أَكْبَرُ ﴿ 3 كالي ﴾ اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا. الحَمْدُ ِللهِ وَحْدَهُ صَدَقَ وَعْدَهُ وَنَصَرَ عَبْدَهُ وَأَعَزَّ جُنْدَهُ وَهَزَمَ الأحْزَابَ وَحْدَهُ . أَشْهَدُ أَنْ لاإِلهَ إِلا اللهُ وَحْدَهُ لا شَرِيْكَ لَهُ ، وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ ، اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ .أَمَّا بَعْدُ..فَيَا أَيُّهَا المُسْلِمُوْنَ اتَّقُوْا اللهَ وَأَطِيْعُوْهُ وَاعْلَمُوْا أَنَّ اللهَ يُحِبُّ المُتَّقِيْنَ ..فرمان الله دالم اية 26 سورة فُصِّلَت :
وَقَالَ الَّذِينَ كَفَرُوا لَا تَسْمَعُوا لِهَٰذَا الْقُرْآنِ وَالْغَوْا فِيهِ لَعَلَّكُمْ تَغْلِبُونَ ﴿٢٦﴾
مقصودڽ : دان اورڠ-اورڠ يڠ كافر بركات: “جاڠنله كامو مندڠر القرءان اين دان تنتڠله دي ﴿دڠن ڽاڽين دان جريتن-جريتن ريوه رنده سرتا تڤوق سوراق﴾، سوڤاي كامو برجاي ﴿مڠڬڠڬو باچأن اتاو منڠڬلمكن سوارا ڤمباچڽ﴾!”
مسلمين دان مسلمات يڠ درحمتي الله،
سواسان سمبوتن رمضان تاهون اين دچماري دڠن تيندقكن ملمڤاو سأورڠ ڤميمڤين ڤارتي ڤوليتيق برهلوان كانن انتي-اسلام د Sweden يڠ ممباكر سنسخه القرءان، خميس لالو. ڤميمڤين كلاهيرن Denmark يڠ بروسيا 40 تاهون ايت ڤرنه منچتوسكن كمارهن اومة اسلام سبلوم اين اڤابيلا ممباكر القرءان د Malmo، سبواه كوتا د سلتن Sweden ڤد 2020. تيندقكن بيادب ترسبوت تنتوڽ اكن ممبڠكيتكن كمارهن اومة اسلام. سواجرڽ اد سيكڤ toleransi دان ساليڠ مڠحرمتي تراوتماڽ بركأيتن اڬام د مان ايسو-ايسو سينسيتيف بركأيتن اڬام سڤرتي مڠهينا ڤميمڤين اڬام ماهوڤون كتاب سوچي ڤرلو دايلقكن دالم ممليهارا كحرمونيان دان ڤرڤادوان دالم سسبواه نڬارا.
كبيباسن برسوارا يڠ دعمالكن كتيك اين تراوتماڽ د بارت، دڤندڠ اومة اسلام سباڬاي ألة diskriminasi دان provokasi ترهادڤ مريك د مان ساعة اين Islamofobia دليهت امت برللواسا هيڠڬ مڽببكن اومة اسلام د ايروڤه دان بارت دهينا، دتينداس دان دظاليمي. ترداڤت باڽق insiden مسجد دان سكوله اومة اسلام دچروبوه دان دروسقكن سرتا برلاكوڽ جناية عقيبة كبنچين هيڠڬ مڽببكن كچدرأن ماهوڤون كماتين كأتس اومة اسلام. سوده سمڤي ماسڽ ڤڠهينأن ترهادڤ اسلام، ڤميمڤينڽ ماهوڤون القرءان ڤرلو دهنتيكن سڬرا كران اي هاڽ اكن تروس منيڠكتكن كتڬاڠن يڠ برڤنجاڠن. هنتيكن سيكڤ double standard ترهادڤ اسلام دان اومتڽ كران اي تيدق اكن مڠونتوڠكن مان-مان ڤيهق.
مسلمين دان مسلمات يڠ درحمتي الله،
رمضان تاهون اين جوڬ دچمركن دڠن كڬانسان ڬرقكن يهودي Ortodoks يڠ ملاكوكن كڬانسان د ڤلسطين. متلامت مريك ممبينا كويل هيكل سليمان ڤد تمڤت مسجد الأقصى دان مڠمباليقن ڤوست أوڤاچارا ڤلقسانأن قربان. مريك تراڠ-تراڠ مڠإشتهاركن ماهو مرونتوهكن مسجد الأقصى، مڠهالاو سموا اورڠ اسلام دان كريستيان دري ‘بومي إسرائيل’.
جوسترو، سوده سمڤي ماسڽ دنيا اسلام ڤرلو برتيندق دڠن لبيه تڬس دان براني باڬي مڽكت كظاليمن zionis إسرائيل. دالم ماس يڠ سام برساتو ڤادو دان بركرجاسام باڬي ممبيبسكن مسجد الأقصى درڤد چڠكامن ڤنجاجاهن رجيم zionis إسرائيل دمي اونتوق كلڠسوڠن رعية ڤلسطين د سمڤيڠ اونتوق مڠواتكن لاڬي ڤڽاتوان سلوروه دنيا اسلام. ماريله سام-سام كيت مندعاءكن اڬر الله سبحانه وتعالى مڠورنياكن ثَبَات كڤد سودارا-سودارا كيت يڠ ممڤرتاهنكن مسجد الأقصى دان مڠورنياكن كڤد دنيا اسلام كڤيمڤينن يڠ برايمان باڬي ممبيبسكن بومي ڤلسطين دان مسجد الأقصى. ساعة اين ترساڠت همڤير دڠن إذن الله!
لا تَقُومُ السَّاعَةُ حتَّى تُقاتِلُوا اليَهُودَ، حتَّى يَقُولَ الحَجَرُ وَرَاءَهُ اليَهُودِيُّ: يا مُسْلِمُ، هَذَا يَهُودِيٌّ وَرَائِي فاقْتُلْهُ. – رواه البخاري و مسلم
مقصودڽ : قيامة تيدق ترجادي هيڠڬ قوم مسلمين ممراڠي يهودي هيڠڬ باتو بركات، واهاي مسلم، اين اورڠ يهودي دبلاكڠكو، كماريله، بونوهله دي،
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
سلامت هاري راي عيدالفطري داوچڤكن كڤد مسلمين دان مسلمات. باڽقكن برصدقه اڬر مريك يڠ ممرلوكن بنتوان توروت برڬمبيرا تراوتما يڠ تركسن تروق كتيك وابق مربهاي ملندا. ربوتله ڤلواڠ اونتوق منمبهکن ساهم اخيرة دڠن برڤواسا انم هاري دبولن شوال باݢي مڽاهوت سبدا نبي صلى الله عليه وسلم:
مَنْ صَامَ رَمَضَانَ ثُمَّ أَتْبَعَهُ سِتًّا مِنْ شَوَّال كَانَ كَصِيَامِ الَّدهْرِ(رواه مسلم)
مقصودڽ : سسياڤ يڠ تله برڤواس فرض رمضان کمودين دإيکوتي ڤولا دڠن برڤواس6 هاري د بولن شوال مك اداله ڤاهالاڽ سڤرتي دي برڤواس سڤنجڠ تاهون
اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ اللّهُمَّ اغْفِرْ لِلْمُسْلِمِيْنَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ الأحْيَاءِ مِنْهُمْ وَالأمْوَاتِ إِنَّكَ سَمِيْعٌ قَرِيْبٌ مُجِيْبُ الدَّعَوَاتِ وَقَاضِيْ الحَاجَاتِ وَأَلِّفْ بَيْنَ قُلُوْبِهِمْ وَأَصْلِحْ ذَاتَ بَيْنِهِمْ وَانْصُرْهُمْ عَلَى عَدُوِّكَ وَعَدُوِّهِمْ , اللّهُمَّ لا تُسَلِّطْ عَلَيْنَا مَنْ لايَخَافُكَ وَلا يَرْحَمُنَا, بِسْمِ اللَّهِ الَّذِي لَا يَضُرُّ مَعَ اسْمِهِ شَيْءٌ فِي الْأَرْضِ وَلَا فِي السَّمَاءِ، وَهُوَ السَّمِيعُ الْعَلِيمُ. اللَّهُمَّ إِنِّا نعُوذُبِكَ مِنْ البَرَصِ، وَالجُنُونِ، وَالجُذَامِ، وَمِنْ سَيِّءِ الأَسْقَامِ. اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالْآخِرَةِ. نَعُوذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ. تَحَصَّنَّا بِذِى الْعزَّةِ وَالْجَبَرُوْتِ وَاعَتَصَمْنَا بِرَبِّ الْمَلَكُوْتِ وَتَوَكَّلْنَا عَلَى الْحَيِّ الَّذِى لاَ يَمُوْتُ اللّهُمَّ اصْرِفْ عَنَّا هَذا الْوَبَاءَ وَقِنَا شَرَّ الرَّدَى وَنَجِّنَا مِنَ الطَّعْنِ والطَّاعُوْنِ وَالْبَلاَءِ بِلُطْفِكَ يَا لَطِيفُ يَا خَبِيْرُ إِنَّكَ عَلَى كُلِّ شَيْءٍ قَدِيْرٌ
يا الله! جاوهيله كامي درڤد بلأ بنچان، وابق ڤڽاكيت برجڠكيت Covid 19، ڤلباڬاي ڤرلاكوان كجي دان موڠكر، سڬالا كڤايهن دان دوڬأن يڠ ظاهير دان يڠ ترسمبوڽي. يا الله يا رحمن يا رحيم، اڠكاو امڤونيله دوسا-دسا كامي، كدوا ايبو باڤ كامي،أديق براديق كامي، أنق-أنق كامي دان سلوروه كلوارڬ كامي . اڠكاو رحمتيله ديري كامي، كلوارڬ كامي دان نڬارا كامي. اڠكاو ليندوڠيله همبا-همبا مو يڠ كرديل اين دري سڬالا مصيبة، تڬوهكن هاتي كامي دالم اڬام اسلام دان جاڠنله إڠكاو تاريق نعمة اسلام د دالم هيدوڤ كامي. سباڬايمان اڠكاو كومڤولكن كامي ڤد هاري راي يڠ مليا اين مك كومڤولكنله كامي اونتوق كبهاڬيأن يڠ برككالن دالم شورڬامو د اخرة ننتي
اللّهُمَّ تَقَبَّلْ مِنَّا صَلاتَنَا وَصِيَامَنَا وَقِيَامَنَا وَزَكَاتَنَا وَجَمِيْعَ حَسَنَاتِنَا وَاجْعَلْهَا خَالِصَةً لِوَجْهِكَ الكَرِيْم. رَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ. سبُحْاَنَكَ اللّهُمَّ وَتَحِيَّتُهُمْ فِيْهَا سَلامٌ وَآخِرُ دَعْوَاهُمْ أَنِ الحَمْدُ ِللهِ رَبِّ العَالَمِيْنَ
Filed under: Khutbah Aidil Fitri, خطبة جاوي |

robotstxt: allowed

filter: keep


text:
ڤريسيدن ڤ.ک.ر.⹁ انور ابراهيم تله منيڠݢلکن ڤکارڠن استان نݢارا ستله سلساي مڠادڤ يڠ دڤرتوان اݢوڠ سبنتر تادي.
اهلي ڤرليمن ڤورت ديکسن ايت جوݢ سمڤت برهنتي سکتيک اونتوق منجاوب سوءالن ورتاون يڠ منوڠݢو دلوار ڤينتو استان نݢارا.
کتيک دتاڽ سام اد اکن برلاکو ڤمبنتوقن کراجاءن بهارو⹁ بلياو منجاوب: “ايت سوءال يڠ تيدق بربڠکيت سکارڠ.”
ترداهولو ڤڠروسي ڤاکتن هارڤن ترسبوت تيبا اونتوق مڠادڤ يڠ دڤرتوان اݢوڠ السلطان عبد الله رعاية الدين المسطافى بالله شه ڤد جم 10.37 ڤاݢي تادي.
سيلا باچ: انور ابراهييم تيبا دأستان نݢارا
بلياو تيبا دأيستان ستله ڤريسيدن برساتو محي الدين ياسين سلساي مڠادڤ بݢيندا ڤد کيرا٢ جم 9 ڤاݢي.
محي الدين برايدر منيڠݢلکن ڤکارڠن استان نݢارا سلڤس مڠادڤ السلطان عبد الله سلاما کيرا٢ سجم.
سيلا باچ: محي الدين سلساي مڠادڤ اݢوڠ⁏ انور⹁ ݢوان ءيڠ & تون محضير ستروسڽ
سمنتارا ايت⹁ ستياءوسها اورݢانيساسي د.اي.ڤ. کبڠساءن⹁ اينثني لوک مڠصحکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس (مڠادڤ) ترسبوت دجادوالکن برلڠسوڠ ڤد ڤتڠ 9 جون دأستان نݢارا⹁” کاتاڽ دالم ساتو کڽاتاءن اخبر هاري اين.
کتوا ڤنرڠن ڤرتي ڤجواڠ تانه اءير⹁ عليا اقامة حسام الدين ڤولا ممبريتاهو برنام⹁ محضير منريما جمڤوتن مينݢو لالو اونتوق کأستان نݢارا ڤد خميس.
“سورت جمڤوتن راسمي دري ايستان دتريما ميڠݢو لالو. باݢايماناڤون⹁ ماساڽ بلوم لاݢي دتنتوکن⹁” کاتاڽ.
ݢابوڠن ڤرتي سراوق توروت مڠصحکن بهاوا ڤميمڤين ݢابوڠن ڤرتي ترسبوت اکن مڠادڤ يڠ دڤرتوان اݢوڠ ڤد 14 جون اين.


text:
اوليه عزرين واحيد
سيتواسي 1: سڤاسڠ سوامي ايستري سدڠ منينجاو-نينجاو بارڠ٢ يڠ دجوال دسبواه ڤاسر راي يڠ بارو مڠاداكن جوالن موره سمڤنا چوتي ڤرسكولهن. تيدق لاما كمودين، سي ايستري ممڠڬيل جوروجوال لالو بركات، “يڠ اين، يڠ اين، دان يڠ اين، ساي تق ماهو. يڠ لاءين، سموا ساي ماهو“. جوروجوال ڤرمڤوان ايت ترسڽوم ليبر مندڠر كات٢ سي ايستري ترسبوت، سباليقڽ سي سوامي ترچڠڠ، سمبيل مولوت ترڠاڠا لواس. دالم كأداءن سڤرتي ايت، تيبا٢ سي ايستري بركات كڤد سواميڽ، “ابڠ! چڤت لا باير.“
سيتواسي 2: ڤد سواتو مالم، سأورڠ سوامي دتندڠ كلوار رومه اوليه ايستريڽ عقيبة كلتيهن كتيک دأتس رنجڠ. سي سوامي تيبا٢ ترجومڤا سبواه لمڤو الادين، لالو مڠڬوسوق لمڤو ترسبوت. سكوڽوڠ-كوڽوڠ كلوار سأيكور جين برمات ميره، لالو بركات، “كامو ماهو اڤ“؟ سي سوامي ڤون منجواب، “ساي ماهو قوات“. لالو جين تادي ڤون منچادڠكن سوڤاي سي سوامي ترسبوت مڠمبيل كوڤي توڠكت علي يڠ توروت مڠاندوڠي سكاكول، دان ڤاتي ضب. دڠن سرتا مرتا سي سوامي منجادي ‘قوات’، لالو منداڤت كوچوڤن درڤد ايستريڽ.
كدوا-دوا سيتواسي دأتس اداله سيناريو يڠ بياسا كيت ليهت دالم اعلان٢ دنڬارا اين، سام اد اعلان دتيليۏيشن، ماهو ڤون دراديو. اعلان٢ ترسبوت كبياساءنڽ دبهاڬيكن برداسركن ڬولوڠن يڠ منجادي ساسرن.
اوليه ايت، ترداڤت اعلان يڠ دتوجوكن خصوص اونتوق قوم وانيتا، اد اعلان يڠ خصوص اونتوق للاكي، اد اعلان اونتوق ورݢ امس، كانق٢، دان تيدق كتيڠڬلن جوݢ اعلان اونتوق ڬولوڠن رماج. ستياڤ اعلان ترسبوت ڤستيڽ بربيذا-بيذا انتارا ساتو سام لاءين برداسركن ميسيج يڠ ايڠين دسمڤايكن كڤد خلايق ساسرن.
سدر تيدق سدر، ڬاي هيدوڤ كيت اخيرڽ دتنتوكن اوليه اعلان يڠ مڠواساءي اره ڤمبلين اينديۏيدو دان ايسي رومه دنڬارا اين. كالاو قوم للاكي سڠڬوڤ كريڠ ساكو باڬي ممبلي كريتا ميواه، ڤاكاين يڠ برجنام تركنل، دان اوبت-اوبتن، سرتا ماكنن كصيحتن ڤڠوات تناݢ سيک س، قوم وانيتا ڤولا بربوت-ربوت مڠونجوڠي ڤاسر راي٢ يڠ مڠاداكن جوالن موره، دان برلومبا-لومبا ممبلي ڤرودوک٢ كچنتيقن واجه دان ڤلڠسيڠن توبوه بادن، ترماسوق ماكنن كصيحتن باڬي منمبت هاتي سوامي.
ڬولوڠن كانق٢ ڤولا سجق دري زمان برزمان لاڬي دموموقكن دڠن ڤرسيڤسي بهاوا منجامو سليرا دريستورن ماكنن سڬرا اداله سسواتو يڠ مڽرونوقكن، ممبهاڬياكن، دان ملامبڠكن ستاتوس.
لالو تتكالا انق٢ كيت برڬمبيرا مماكن برڬر، ايم ڬوريڠ، دان كنتڠ ڬوريڠ، كيت جوݢ كادڠ٢ ترتاڽ-تاڽ سياڤاكه سبنرڽ يڠ سدڠ برڬمبيرا. اداكه سي انق، ڤڠوسها ريستورن ماكنن سڬرا، اتاو ڤون شريكت فرنچاءيس يڠ برتڠڬوڠجواب مڠاعلانكن ڤرودوک٢ يڠ دحاصيلكن؟
ڤينديق كات كيت تيدق بوليه مميسهكن ديري كيت درڤد ڤڠاروه اعلان كران كيت سموا هيدوڤ دكليليڠي اوليه اعلان، سام اد اعلان يڠ كيت ماهو ليهت دان دڠر، اعلان يڠ مڠهيبوركن دان يڠ ممبري اينفورماسي كڤد ڤنونتون، اتاو اعلان يڠ سميمڠڽ ممبواتكن كيت مڽمڤه، بنچي، ماره، دان ڬرم.
كچوالي مريک يڠ منچاري رزقي ملالوءي اعلان، تيدق اد سأورڠ ڤون دالم كالڠن كيت يڠ منونتون تيليۏيشن سمات-مات اونتوق مليهت اعلان. نامون ايرونيڽ، ڤركارا يڠ دبنچي ايتوله يڠ مننتوكن چارا هيدوڤ كيت سهارين.
ڬولوڠن وانيتا چونتوهڽ، مريک سأوله-اوله تيدق ممڤوڽاءي ڤيليهن اونتوق كليهاتن چنتيق، اڠڬون، مناريق، دان برڬاي، ملاءينكن جک مريک مڠڬونا ڤاكاي ڤرودوک٢ يڠ دأعلانكن سام اد دميديا چيتق، ايليكترونيک، عالم سايبر، اتاو ڤون ملالوءي راڠكاين جوالن لڠسوڠ.
لالو تيدق ڤليق جک كيت مليهت راماي وانيتا يڠ سنتياس منوكر ڬنتي فيشن بيݢ تاڠن ڤد ستياڤ ميڠڬو، مڠڬيليركن ستياڤ هاري جنيس كاسوت، اتاو ساندل يڠ دڤاكاي، دان تيدق سڬن سيلو ممبريتاهو راكن٢ جنام الت سوليق يڠ دڬوناكن.
باڬي قوم للاكي ڤولا، كلوار سهاج موديل بارو تيليفون بيمبيت، ڬولوڠن يڠ تركنل دڠن صفة ايڬو اين سڠڬوڤ منجوال دڠن موره تيليفون بيمبيت يڠ لاما سمات-مات كران ماهو كليهاتن up to date دڠن ڤركمبڠن سماس دالم دنيا تيكنولوڬي معلومت دان كومونيكاسي يڠ ڤست بركمبڠ.
ماله، باڬي مريک يڠ لبيه بركممڤوان، هوتڠ بڠک كليليڠ ڤيڠڬڠ تيدق منجادي مسئله اصلكن مريک مراس سليسا مميليقي موديل بارو كريتا ايدامن، اتاو مميليقي رومه يڠ مموكاو ڤارا تتامو دان سانق ساودارا.
جوسترو، تيدق ساله راساڽ جک كيت مڠاتاكن، سستڠه اعلان يڠ دسياركن، خصوصڽ دميديا ايليكترونيک مڠڬالقكن كيت سوڤاي بربلنجا مڠيكوت هاوا نفسو. بوكن ايت سهاج، منونجوق-نونجوق كميواهن يڠ كيت ميليقي، منمڤيلكن كچنتيقن دڠن چارا يڠ ساله دان كڤد اينديۏيدو٢ يڠ تيدق بركاءيتن.
جوݢ، برمڬه-مڬه دڠن ككاياءن، كجاياءن، دان سڬالا كلبيهن يڠ كيت بڠڬاكن، دان ڤلباڬاي لاڬي ڤنمڤيلن ديري دان ڬاي هيدوڤ يڠ برسالهن دڠن اجرن اسلام، ماله عادت كتيمورن سكاليڤون.
سيستم كاڤيتاليس
جک كيت منليتي ايسو اين سچارا هالوس، مڽلوروه، دان هوليستيک، كيت اكن داڤتي ڤركارا سڤرتي اين سبنرڽ براکر اومبي درڤد سيستم ايكونومي كاڤيتاليس يڠ دعمالكن دنڬارا اين. ماله تله مڠواساءي دنيا كسلوروهنڽ.
دالم سيستم كاڤيتاليس، ايكونومي دكاتاكن ترحاصيل عقيبة درڤد كهندق ماءنسي يڠ تيدق ترباتس، سدڠكن كأوڤاياءن ماءنسي ڤولا ترباتس. ماناكالا، متلامت دالم ڤرنياڬاءن ڤولا اياله اونتوق منداڤتكن كأونتوڠن يڠ مكسيموم ملالوءي ڤڠڬوناءن سومبر مودل يڠ مينيموم.
جلس سكالي سيستم ايكونومي يڠ ڤينچڠ اين لڠسوڠ تيدق مڽنتوه ڤرانن ماءنسي سباڬاي همبا الله دان خليفه دأتس موک بومي اين. اڤاته لاڬي اونتوق ممبينچڠكن ڤرسوءالن كبركتن دالم ڤرنياڬاءن دان رزقي يڠ دڤراوليه، ترماسوق ڤرسوءالن ريبا، زكاة دان صدقه.
نتيجهڽ، ماءنسي تيدق لبيه درڤد روبوت ايكونومي يڠ هاڽ هيدوڤ اونتوق ممنوهكن ڤروت دان ممواسكن نفسو سهاج. حال اين بوكن سهاج بوليه دليهت ملالوءي ڬاي هيدوڤ مريک يڠ ترليبت، نامون توروت ترڤنچر ملالوءي اعلان٢ يڠ بركاءيتن.
كڤد مريک يڠ ترليبت دالم دنيا ڤڠاعلانن، نصيحت ساي برهاتي-هاتيله اڤابيلا مرنچڠ سسواتو اعلان. جاڠن هاڽ مليهت كأونتوڠن سمات-مات تنڤا مڠمبيل كيرا تڠڬوڠجواب سوسيال اعلان ترهادڤ مشاركت. ڤاليڠ ڤنتيڠ، ڤستيكن ديري كيت تيدق ترماسوق دالم كلومڤوق مريک يڠ دصيفتكن اوليه الله سباڬاي ڤڽامبوڠ ليده شيطان دان ابليس دالم مڽستكن ماءنسي دان ممڤرداياكن مريک سوڤاي سنتياس ڤاتوه كڤد كهندق هاوا نفسو ملالوءي ڤرماءينن كات٢ دان تيڤو مصليحة.
فرمان الله دالم سورة الانعام: ايات 112 يڠ برمقصود “دان دميكينله كامي جاديكن باڬي تياڤ٢ نبي ايت موسوه دري شيطان٢ ماءنسي دان جين، سستڠهڽ ممبيسيقكن كڤد سستڠهڽ يڠ لاءين كات٢ دوستا يڠ اينده٢ سوسوننڽ اونتوق ممڤرداي ڤندڠرڽ. دان جک توهن مو مڠهندقکي، تنتوله مريک تيدق ملاكوكنڽ. اوليه ايت، بياركنله مريک (جاڠن ايكوتي) دان اڤ يڠ مريک اد-اداكن (دري ڤربواتن يڠ كوفور دان دوستا) ايت.“
اوليه: دوكتور محمد.حلمي بن عبدالله. ڤنشارح فاكولتي بهاس دان كومونيكاسي، اونيۏرسيتي ڤنديديقن سلطان ادريس (UPSI)


text:
سجوروس سلڤس 0.30 ڤاݢي ڤڠروسي ڤاکتن هارڤن انور ابراهيم تيبا ايونتوق مڠادڤ يڠ دڤرتوان اݢوڠ السلطان عبد الله رعاية الدين المسطافى بالله شه.
کندراءن جيݢوار هيتم ممباوا اهلي ڤرليمن ڤورت ديکسن ايت ملڤسي ڤينتو کدوا استان نݢارا ڤد جم 10.37 ڤاݢي.
ڤريسيدن ڤ.ک.ر. ايت مروڤاکن ڤميمڤين ڤوليتيک کدوا يڠ مڠادڤ اݢوڠ هاري اين سلڤس ترداهولو ڤريسيدن برساتو محي الدين ياسين سلساي مڠادڤ بݢيندا ڤد کيرا٢ جم 9 ڤاݢي.
محي الدين برايدر منينݢلکن ڤکارڠن استان نݢارا سلڤس مڠادڤ السلطان عبد الله سلاما کيرا٢ سجم.
سمنتارا ايت⹁ ستياءوسها اورݢانيساسي د.اي.ڤ. کبڠساءن اينثني لوک مڠصهکن ڤميمڤين ڤرتي ايت اکن مڠادڤ اݢوڠ ڤتڠ اين.
کاتاڽ د.اي.ڤ. اکن دواکيلي ليم ݢوان ءيڠ سلاکو ستياءوسها اݢوڠ ڤرتي.
“مجليس (مڠادڤ) ترسبوت دجادوالکن برلڠسوڠ ڤد ڤتڠ 9 جون دأستان نݢارا⹁” کاتاڽ دالم ساتو کياتاءن اخبر هاري اين.
کتوا ڤنرڠن ڤرتي ڤجواڠ تانه اءير عليا اقامة حسام الدين ڤولا ممبريتاهو برنام ⹁ محضير منريما جمڤوتن ميڠݢو لالو اونتوق کأستان نݢارا ڤد خميس.
“سورت جمڤوتن راسمي دري استان دتريما ميڠݢو لالو. باݢايماناڤون⹁ ماساڽ بلوم لاݢي دتنتوکن⹁” کاتاڽ.


text:
Saturday, 24 May 2014
06:29 جمال الدين بن عبدالله No comments
کڤنتيڠن توليسن جاوي دالم ڤنديديقن إسلام
د تانه ملايو، دان کمودينڽ مليسيا، اڤابيلا توليسن جاوي سديکيت دمي سديکيت کهيلڠن ڤڠاروە برايکوتن ڤرکمبڠن توليسن رومي، ايسو ممرتابتکن توليسن جاوي مولا هاڠت دڤرکاتاکن. باݢي مشارکت إسلام، کڤنتيڠن توليسن جاوي دلاتري دڠن کواجيڤن ممڤلاجري علمو اݢام يڠ دتونتوت ک اتس ستياڤ ڤڠانوتڽ. نامون بݢيتو، کأيستيميواٴن توليسن جاوي ممبواتکن اي ممڤو مناريق ڤڠيکوت دان ڤڠݢمر دالم کالڠن مشارکت بوکن اسلام
توليسن جاوي سباݢاي ميديوم اساس ڤڠاجرن ڤنديديقن إسلامننتوليسن جاوي مروڤاکن ابجد٢ يڠ تله داوبه سواي دري حروف٢ عرب. کباڽقن حروف٢ يڠ داوبه اداله مڠيکوت کسوساين ليدە اورڠ ملايو باݢي ممودهکن ڤروسيس ڤڠاجرن دان ڤمبلاجرن. انتارا حروف٢ يڠ داوبه سواي سڤرتي حروف ݢ دان چ
اونتوق ايت، توليسن جاوي تله دجاديکن سباݢاي ميديوم اساس اونتوق ڤڠاجرن دان ڤمبلاجرن ڤنديديقن إسلام د سکوله٢ مليسيا ڤد هاري اين، تراوتماڽ دالم ڤمبلاجرن القرءان. متلامت ڤلاجرن جاوي اداله اونتوق ملڠکڤکن ڤلاجر دڠن کماهيرن دان ممباچ جاوي باݢي ممبوليهکن ڤلاجر ممهمي ڤلباݢاي بيدڠ علمو دالم ڤنديديقن اسلام


text:
منتري دجابتن ڤردان منتري ﴿حال إيهول اݢام﴾ داتوق ذوالکفل محمد البکري، ممينتا رعيت مليسيا اݢر برصبر سڤنجڠ بولن رمضان يڠ اکن کيت سمبوت دالم ماس تردکت اين.
بلياو مڠيڠتکن سلوروه ورݢنݢارا تنتڠ کبياساان بهارو يڠ دسبوت ڤردان منتري، دان منکنکن بهاوا رعيت مليسيا هاروسله مڽمبوت بولن رمضان دڠن کبياساان بهارو اين.
“کيت باکل مڽمبوت رمضان دڠن ‘new normal’ ﴿کبياساان بهارو﴾. سوده ڤستيڽ اݢق سوکر باݢي کيت دالم ممبياساکن ساتو ڤرکارا يڠ تيدق بياسا. نامون ساي يقين اد حکمهڽ.“
اين ترماسوقله دري سݢي عبادت دان کهيدوڤن سهارين، دمان اومت اسلام کبياساانڽ کمسجد اونتوق منونايکن صلاة جماعه، تتاڤي تاهون اين مسجد٢ تيدق دبنرکن اونتوق دبوک باݢي ممبندوڠ وابق کوۏيد-١٩.
بلياو منݢسکن بهاوا ڤرکارا اين تيدق مڠهالڠ اومت اسلام اونتوق برعبادت، تتاڤي اي اداله باݢي منجامينکن کسلامتن سلوروه ورݢ مليسيا اݢر تربندوڠ دري وابق کوۏيد-١٩.
داتوق ذوالکفل جوݢ مڠيڠتکن بهاوا بولن رمضان اين اداله بولن برصدقه، دان عمالن صدقه ايت بوکن سهاج ترحد کڤد اومت اسلام سهاج، تتاڤي اورڠ اسلام جوݢ ديݢسا اونتوق برصدقه کڤد راکن٢ بوکن اسلام دان اورڠ بوکن اسلام جوݢ دݢالقکن اونتوق توروت برصدقه دالم اڤ جوا بنتوق.
“انچئ علي بوليه تمڤه ناسي عرب، صدقهکن کڤد اه چوڠ. ‘Aunty’ تم بوليه تمڤه کي ايف سي ﴿ايم ݢوريڠ﴾ صدقهکن کڤد ڤوان واني. انچئ نوردين بوليه تمڤه ناسي کرابو صدقهکن کڤد ‘Uncle’ موثو. رمضان اداله بولن صدقه، دان برکوڠسي کݢمبيرأن دڠن سسياڤا سهاج سکليليڠ کيت.”
بلياو توروت مڠيڠتکن سلوروه رعيت مليسيا اونتوق جاڠن ممباذير، دان اونتوق ماکن دان مينوم سأداڽ.
منجواب سؤالن يڠ سريڠ دتاڽ اورڠ ايايت اڤاکه يڠ هاروس دبوات سڤنجڠ هاري سماس ڤرينته کاولن ڤرݢرقن ددالم بولن رمضان اين، داتوق ذوالکفل مڠشورکن سموا اونتوق ملاکوکن عبادت درومه اتاو تمڤت ماسيڠ٢ باݢي ممنفعتکن بولن يڠ ڤنوه برکة اين.
ڤکرجا باريسن هادڤن دايڠتکن اونتوق تروس برعبادت سقدر يڠ ممڤو، دان مريک دواجبکن اونتوق تروس برڤواسا، ملاءينکن جک دخواطيري اکن منججسکن فوکوس مريک ددالم ڤکرجأن مريک، مک اداله هاروس باݢي مريک اونتوق بربوک دڠن لبيه اول دان مڠݢنتيڽ ڤد هاري لاءين.
“کڤد ‘frontliners’ ﴿ڤکرجا باريسن هادڤن﴾، سيسيبوق مانڤون اندا جاڠن لوڤا اونتوق برسحور. ڤد سحور ايت اد برکةڽ … اندا ڤرلو کوات اونتوق کامي دمي نݢارا…
“سڤنجڠ رمضان موڠکين اد يڠ کڤناتن برکرجا تراوتماڽ ‘frontliners’ ﴿ڤکرجا باريسن هادڤن﴾ يڠ کيت کاسيهي. ڤواسا تتڤ واجب مڠيکوت کممڤوان، تتاڤي دهاروسکن بربوک ڤواسا اڤابيلا تق ممڤو ملقساناکن ڤواسا سڤنجڠ هاري ترسبوت، اتاو دخواطيري سکيراڽ منروسکن عبادت ڤواسا اکن منججسکن فوکوس دان کممڤوانڽ اونتوق مراوات ڤساکيت.“
صلة الرحيم جوݢ هاروس دإرتکن سڤرتي بياسا، دڠن تيکنولوݢي يڠ وجود رعيت مليسيا بوليه برهوبوڠ دڠن کلوارݢ دکامڤوڠ اتاو صحابة٢ مريک دڠن مڠݢوناکن ڤڠݢيلن ۏيديو تيدق کيرا دمان جوا مريک برادا.
کراجأن منروسي کڤوتوسن کابينيت تله بيسيتوجو اونتوق منوبوهکن داڤور إطعام، دمان مسجد٢ اکن مماسق اونتوق دأݢيهکن کڤد ڤندودوق ستمڤت.
چارا يڠ دبوات اداله، والاوڤون مسجد تروس دتوتوڤ دان دکونچي، تتاڤي ٦ ڤتوݢس ترڤيليه يڠ مان جارقڽ دجاݢ، برڤاکاين توڤيڠ موک دان لاين٢، سرتا مڠݢوناکن ڤنسانيتسي تاڠن، اکن مماسق ماکنن دان اکن ممبوڠکوسڽ سلڤس وقتو عصر اونتوق دأݢيهکن کڤد رومه٢ دکاواسن سکليليڠ.
اين اداله باݢي مڠݢنتيکن جاموان بربوک ڤواسا براماي٢ يڠ سريڠ داداکن دستياڤ مسجد دان سوراو سلاما اين.
کراجأن تله مڠڠݢرکن بهاوا باݢي ڤروݢرام اين کراجأن هاڽ اکن بلنجا لبيه کورڠ ٢٫١٦ جوت ريڠݢيت مليسيا باݢي تيمڤوه ٣٠ هاري دڠن باجيت ١٬١٠٠ ريڠݢيت مليسيا دستياڤ ٧٢ مسجد يڠ دڤيليه؛ مک ستياڤ هاري ٢٥٬٢٠٠ کلوارݢ اکن دبري ماکنن ايايت لبيه کورڠ ٣ جوت اينديۏيدو برکڤرلوان باݢي تيمڤوه سبولن دولايه ڤرسکوتوان سهاج.
داتوق ذوالکفل جوݢ مڠيڠتکن بهاوا بازر رمضان تيدق دبنرکن اونتوق براوڤرسي ڤد تاهون اين، دان سباليقڽ رعيت بوليه ممبلي ماکنن ملالوءي ڤرخدمتن ڤڠهانترن کرومه درڤد کداي٢ دان ريستورن يڠ مڽدياکن ماکنن اونتوق بربوک.
بلياو توروت منݢسکن بهاوا اين منونجوقکن بهاوا اسلام مروڤاکن اݢام يڠ سنڠ، دمان جک وجود هالڠن اتاو سسواتو يڠ بربهاي، اسلام تيدق ممقسا اومتڽ اونتوق برعبادت هيڠݢ ممبهاياکن ديري، تتاڤي سباليقڽ سنتياس ممڤوڽاءي جالن الترناتيف دمان جوا.
“صفة اݢام الله اين اداله موده. اي تيدق ممببنکن دان تيدق ممبرتکن… الله تيدق منتکليفکن کڤد سساورڠ ملاءينکن دالم رواڠ ليڠکوڤ کممڤوانڽ.“


text:
كوالا لومڤور، ١٢ اڤريل — ڤردان منتري تن سري محي الدين يسٓ بركات توليسن جاوي اداله سباهاڬين درڤد ايدينتيتي نڬارا يڠ بوكن سهاج ڤرلو دڤرتاهنكن تتاڤي دڤركاسكن كمبالي سباڬاي ڤمڠكين كڤد ڤرڤادوان ملالوءي سني دان واريثن.
سهوبوڠن ايت، بلياو بركات ڤاميرن جاوي جيوا بڠسا، سني توڠڬق بودايا انجورن يايسن بودي مروڤاكن سواتو لڠكه يڠ تڤت دان ڤرلو دڤرلواسكن كسلوروه نڬارا.
“تنتوڽ سباڬاي سبواه نڬارا بڠسا، كيت تيدق ماهو كهيلڠن ايدينتيتي دان دالم حال اين، سماڠت، روح سرتا ڤركمبڠن توليسن جاوي اين مستي سنتياس دهيدوڤكن.
“اصطلاح عادة ايستيعادة د سيتو اداله بودايا ملايو. اوسها ڤڠنجور ڤد هاري اين مروڤاكن لڠكه موليا دالم ممڤرجواڠكن حق-حق اساسي بودايا دان واريثن ملايو سباڬاي جاتي ديري دان واريثن ناسيونل.
“ساي يقين اڤابيلا ڤاميرن اين دان اوسها-اوسها ڤروموسي لاينڽ ديڬمبليڠ كمودين د كاوسن-كاوسن نڬري د سمننجوڠ سرتا سابه دان سراوق، ڤوتينسي اونتوق مموڤوك سكريڤ جاوي دان ڤنريمأن سمولا مشاركت امت ديقيني صفة ڤوسيتيفڽ،“ كاتڽ.
بلياو بركات دمكين ڤد مجليس ڤلنچاران بوكو بودي اساس تمدون دان ڤاميرن جاوي جيوا بڠسا، سني توڠڬق بوديا د ڤوست ڤلنچوڠن مليسيا ﴿ما.تي.ک﴾، هاري اين يڠ توروت دحاضيري يڠ دڤرتوا ديوان نڬارا تن سري د.ر. رايس يتيم دان يڠ دڤرتوا ديوان رعيت داتوق ازهر عزيزان هارون.
محي الدين بركات اي برتڤتن دڠن ڤركارا ﴿٢﴾١٦٠ ڤرلمباڬان ڤرسكوتوان يڠ منتعريفكن ملايو هندقله براڬام اسلام، برتوتور سچارا لازيم دالم بهاس ملايو دان مڠمالكن عادة ايستيعادة ملايو.
ڤردان منتري توروت برهارڤ اينستيتوسي اوتام سڤرتي كمنترين ڤنديديقن، كمنترين ڤلنچوڠن دان كبوداياءن، كراجأن نڬري سرتا بادن بوكن كراجأن ﴿عين.جي.او﴾ اكن برسام ممڤروموسي اسڤيك بوديا دان واريثن ملالوءي اكسارا جاوي.
محي الدين جوڬ مڽرو شريكت كورڤورت تراوتماڽ شريكت ميليق كراجأن ﴿ݢي.ايل.سي﴾، اڬينسي-اڬينسي كراجأن، ڤيهق بركواس تمڤتن سرتا كراجأن نڬري اڬر ممڤرباڽقكن ڤڠڬوناان توليسن جاوي سام اد دالم سيڬمن ڤاڤن تندا، اچارا فيستيۏل دان سباڬايڽ.
بلياو برڤنداڠن بهاوا ستياڤ بڠسا تيدق هاروس مڠابايكن ايليمن اتاو عنصور-عنصور واريثن بڠساڽ.
دالم كونتيك س مشاركت مجموع، محي الدين بركات اينديۏيدو يڠ ممڤوڽاءي مينت دان كإيڠينن اونتوق مليبتكن ديري دڠن اسڤيك سني، بوديا دان واريثنڽ، اداله امت واجر دان عاديل جك كراجأن ممبري ڬالقن ستيمڤل.
مڠناءي بوكو بودي اساس تمدون كاريا برسام رايس دان ١٣ ڤنوليس لاين، ڤردان منتري بركات كاريا بركنأن امت سسواي اونتوق دڬاراڤ دان ديڬيلڤ سباڬاي ڤمبيدڠ ڤميكيرن.
محي الدين بركات دالم اوسها منوجو نڬارا ماجو، بودي سهاروسڽ منجادي سباهاڬين اينتي جاتي ديري سرتا باتو اساس كڤد كتامادونن مليسيا يڠ تيدق بوليه دبياركن هاڽوت لنترن ڤڠاروه بوديا لوار.
بلياو بركات رعيت مميليقي ببراڤ لونس تڠڬوڠجواب اونتوق برسام-سام ممبينا مشاركت سوڤن-سنتون دان انق-انق برشخصية.
“كيت جوڬ سدر، سڤرتي يڠ داوتاراكن دالم بوكو اين، بودي اداله ڤريساءي كمولياان هيدوڤ دان جك اي دجاديكن سندي اتاو عمالن مشاركت، ساي ڤنوه يقين دان ڤرچاي مليسيا اكن مونچول سباڬاي سبواه نڬارا يڠ ڤوڽاءي تمدون هيبت دان اكن دحرمتي اوليه سموا ڤيهق،“ كاتڽ.
سومبر : برنام


text:
يڠ دڤرتوا ديوان رعيت⹁ داتوء اظهر عزيزن @ هارون اخيرڽ برستوجو دڠن دسقن ماجوريتي اهلي٢ ديوان رعيت سوڤاي سموا اهلي ديوان رعيت دبنرکن براد ددالم ديوان کتيک ڤمبنتڠن بلنجاون 2021.
سبلومڽ⹁ هاڽ 80 اهلي ڤرليمن دبنرکن براد ددالم ديوان سماس ڤرسيدڠن برمولا هاري اين دسببکن ڤنولرن وابق کوۏيد-19.
ڤرکارا ترسبوت دبڠکيتکن اوليه اهلي ڤرليمن ڤورت ديکسن⹁ داتوء سري انوار ابرهيم سجوروس ستله ڤرسيدڠن ڤرليمن برمولا⹁ دان دسوکوڠ اوليه اهلي٢ ديوان رعيت دري ڤيهق کراجاءن دان ڤمبڠکڠ⹁ ترماسوق باݢن⹁ ليم ݢوان ءيڠ⹁ اراو⹁ شهيدان قاسم دان کيناباتڠن⹁ بوڠ مختر رادين.
ڤد مولاڽ⹁ داتوء اظهر تيدق ممبنرکنڽ کران ڤرکارا ترسبوت تلهڤون دڤوتوسکن ملالوءي ساتو اصول يڠ دلولوس سبلوم اين⹁ نامون اتس داسر ديموکراسي⹁ اهلي٢ ڤرليمن تله مندسق اونتق ڤرکارا ترسبوت دسيمق سمولا⹁ دان اخيرڽ داتوء اظهر برستوجو اونتوق ممبنرکن سموا اهلي ديوان رعيت اونتوق ماسوق کدالم ديوان.


text:
ݢابوڠن رعيت سابه ملالوءي ساتو ڤڠعمومن برسام تله مڠعمومکن داتوق سري داتوق سري حاجيجي محمد نور سباݢاي کتوا منتري سابه باهرو⹁ سجوروس ممنڠي ڤيليهن راي نݢري سابه دوا هاري لڤس.
حاجيجي يڠ جوݢ مروڤاکن ڤڠروسي ڤرتي ڤريبومي برساتو مليسيا نݢري سابه دجاڠک اکن مڠاڠکتسومڤه جاوتن سباݢاي کتوا منتري ايسوق.
باچ سناراي ڤنوه کڤوتوسن ڤ.ر.ن. سابه.
ترداهولو⹁ ݢابوڠن رعيت سابه يڠ ترديري درڤد ڤريکاتن ناسيونل⹁ باريسن ناسيونل دان ڤرتي برساتو سابه تله ممنڠي ڤيليهن راي نݢري سابه دڠن جومله 38 کروسي⹁ مانکالا کراجاءن نݢري ترداهولو⹁ واريثن درڤد ݢابوڠن واريثن+ هاڽ داڤت مراءيه 32 کروسي.
کڤوتوسن ترسبوت دعمومکن سوروهنجاي ڤيليهن راي سجوروس جومله اوندين سلساي دکيرا.
ݢابوڠن رعيت سابه تادي تله مڠاداکن ساتو ڤرتموان باݢي ممبينچڠکن چالون کتوا منتري سابه يڠ باهرو⹁ سلڤس داتوق سري حاجيجي مڠعمومکن باهوا ݢابوڠن رعيت سابه اکن مڠعمومکن چالون کتوا منتري مريک سچارا برسام-سام.


text:
يڠ دڤرتوا ديوان رعيت⹁ اظهر عزيزن هارون برکات⹁ ڤردان منتري محي الدين محمد ياسين برحق منتڤکن تريخ اونتوق ڤرليمن برسيدڠ سمولا اتس السن يڠ دراساکن واجر⹁ سوسولن تيته يڠ دڤرتوان اݢوڠ دان مجليس راج٢ ملايو سمالم.
منوروت لاڤورن فري مليسيا تودي⹁ بلياو برکات کوميتمن محي الدين اونتوق مڠاداکن سيدڠ ڤرليمن سکيتر سيڤتيمبر اتاو اوکتوبر تيدق ترلالو ليوات⹁ سباليقڽ منچوکوڤي باݢي مڠهادڤي کريسيس کوۏيد-19.
“ڤردان منتري برکواس منتڤکن تريخ سيدڠ ڤرليمن دڠن ڤرکنن يڠ دڤرتوان اݢوڠ. بلياو برحق ممڠݢيل سيدڠ مڠايکوت ڤرلمباݢاءن⹁ ماله بلياو تله مڽاتاکن سچارا راسيونل برکناءن کواجرن تيمڤور ترسبوت.
“انتاراڽ کران اڠک کوۏيد-19 دان سباݢايڽ⹁ جادي باݢي ڤيهق ڤرليمن⹁ کيت منوڠݢو تريخ ڤرسيدڠن دتتڤکن ننتي⹁” کاتاڽ⹁ منوروت سبواه لاڤورن اوليه اوتوسن مليسيا.
سمالم⹁ يڠ دڤرتوان اݢوڠ برڤندڠن سيدڠ ڤرليمن ڤرلو دأداکن دڠن سݢرا اونتوق ممبحثکن اوردينن٢ ضرورة دان ڤلن ڤموليهن نݢارا.
دالم سبواه کڽاتاءن ميديا⹁ داتوء ڤڠلولا بيجاي دراج استان نݢارا⹁ احمد فضيل شمس الدين برکات سلطان عبد الله سلطان احمد شه مڽدري ڤرنن ڤنتيڠ ڤرليمن اونتوق ممبينچڠکن ايسو برکاءيتن کوۏيد-19.
راج٢ ملايو توروت برسڤنداڤت دالم ڤرکارا ترسبوت⹁ دان منمبه بهاوا ديوان٢ اوندڠن نݢري جوݢ ڤرلو دبوليهکن اونتوق برسيدڠ دڠن سݢرا.
کلامرين⹁ محي الدين کتيک مڠعمومکن ڤلن ڤموليهن نݢارا يڠ مرڠکومي امڤت فاس برکات⹁ ڤرليمن بوليه برسيدڠ سمولا دالم فاس 3 ڤلن ڤموليهن نݢارا ياءيت سکيتر سيڤتيمبر اتاو اوکتوبر.
کاتاڽ⹁ کراجاءن اکن منيمبڠکن ڤراليهن درڤد فاس 1 کفاس 2 اڤابيلا ڤورات کيس هارين برکورڠن باوه 4,000 کيس⹁ سيستم کصيحتن عوم تيدق لاݢي دتاهڤ کريتيکل دان 10% ڤندودوق لڠکڤ دوا دوس ۏکسين.
محي الدين برکات⹁ نݢارا اکن براليه کفاس 3 جک ڤورات کيس هارين تورون کباوه 2,000 کيس⹁ سيستم کصيحتن عوم دتاهڤ سليسا دڠن قدر ڤڠݢوناءن کاتيل اونتيت راوتن راڤي دڤارس منچوکوڤي دان 40% ڤندودوق لڠکڤ دوا دوس ۏکسين.
بلياو منجڠکاکن سموا سيکتور ايکونومي اکن داڤت دبوک سأول اخير اوکتوبر اڤابيلا نݢارا مماسوکي فاس 4⹁ دڠن ڤورات کيس هارين کوۏيد-19 برکورڠن کڤد 500 کيس کباوه دان 60% ڤندودوق لڠکڤ دوس سونتيقن ۏکسين.


text:
Baca versi Rumi di sini.
سيلا باچ: کوۏيد-١٩: ڤرينته کاولن ڤرݢرقن دلنجوتکن سلاما ١٤ هاري، هيڠݢ ٢٨ اڤريل
بسم الله الرحمن الرحيم. السلام عليکم ورحمة الله وبرکاته.
ساودارا-ساوداري رعيت مليسيا يڠ ساي کاسيهي.
اڤ خبر سموا؟ ساي هارڤ ساودارا-ساوداري صيحت سجهترا برسام کلوارݢ درومه. باݢي يڠ سداڠ بکرجا، سلامت بکرجا دان جاݢ کصيحتن. سنتياس عملکن ڤنجاراکن سوسيال، جاݢ کبرسيهن ديري دان اڤابيلا باليق ک رومه جاڠن لوڤا مندي دولو. کمودين باروله بوات اڤا٢ اکتيۏيتي برسام کلوارݢ.
داول اوچاڤن ساي اين، ساي نق منظاهيرکن راس تريما کاسيه دان ڤڠهرݢان ساي کڤد اندا سموا سباݢاي رعيت مليسيا. اندا اداله مأنسي يڠ هيبت.
دوکتور دان جوروراوت يڠ برادا دباريسن هادڤن، اندا مڠمبيل ريسيکو ستياڤ کالي ملڠکه ماسوق ک ود. تتاڤي اندا تروس ملڠکه دڠن ݢاݢه اونتوق مڽلامتکن ڽاوا اورڠ لاين. والاوڤون لتيه، اندا تيدق مڠلوه تتاڤي تروس برخدمت دڠن چکال. تريما کاسيه يڠ تق ترهيڠݢ ساي اوچڤکن.
تريما کاسيه جوݢ ساي اوچڤکن کڤد دوکتور دان جوروراوت دهوسڤيتل سواستا. کتيک هوسڤيتل کراجأن سيبوق مراوات ڤساکيت کوۏيد-١٩، هوسڤيتل سواستا منريما ڤساکيت٢ بوکن کوۏيد-١٩ اونتوق دراوت.
تريما کاسيه جوݢ کڤد اڠݢوتا ڤوليس دان تنترا يڠ منجاݢ سکتن جالن راي. اندا برڤانس، برهوجن، تتاڤي تروس منجالنکن توݢس. شباس ساي اوچڤکن.
جوݢ کڤد اڠݢوتا ايميݢريسين، اڠکتن ڤرتاهنن عوام، بومبا، ريلا، ڤيهق برکواس تمڤتن دان لاين٢ اݢينسي يڠ توروت ممبنتو. ساي اوچڤکن تريما کاسيه.
تريما کاسيه جوݢ کڤد انسان٢ يڠ برموره هاتي ممبوڠکوس ماکنن اونتوق دهانتر کڤد ڤارا ڤتوݢس دباريسن هادڤن. مريک بوات سچارا ڤرچوما تنڤا مڠهارڤکن اڤا٢ بالسن. اندا اداله انسان يڠ هيبت.
بݢيتو جوݢ کڤد اندا يڠ بکرجا مڠهانتر ماکنن. سام اد ݢراب فود، فود ڤندا اتاو لاين٢. اندا مڠمبيل ريسيکو. اورڠ لاين دودوق درومه، اندا کلوار رومه اونتوق ڤستيکن اورڠ لاين بوليه ماکن. اندا ملاکوکن ساتو ڤکرجأن يڠ مليا. ڤسان ساي، جاݢ کصيحتن، جاݢ کسلامتن، جاڠن باوا موتور لاجو٢. اندا جوݢ انسان يڠ هيبت.
ڤينديق کات، کيت عبارت سبواه کلوارݢ بسر. کيت ساليڠ بنتو ممبنتو کتيک زمان سوسه. کيت جاݢ کلوارݢ کيت. کيت جاݢ جيرن کيت. کيت جاݢ مشارکت کيت. باءيق کيت دکامڤوڠ، دکاوسن ڤرومهن، دکوندومينيوم، درومه فلت. کيت جاݢ کيت. اينله نيلاي سبنر ڤرسااودارأن رعيت مليسيا تنڤا مڠيرا بڠسا.
ساوداري-ساوداري يڠ ساي کاسيهي،
برداسرکن سيتواسي ترکيني، ڤرلقسانأن ڤرينته کاولن ڤرݢرقن تله داڤت ممبنتو ڤارا ڤتوݢس کصيحتن کيت مڠاول ڤنولارن کوۏيد-١٩ ک ساتو تاهڤ يڠ اݢق ستابيل. منوروت اونجورن يڠ دبوات اوليه کمنترين کصيحتن مليسيا، ڤرينته کاولن ڤرݢرقن يڠ دلقسانکن دالم تيمڤوه همڤير سبولن يڠ لالو تله سديکيت سباڽق مڠورڠکن کبوليهجڠکيتن دان ڤنولارن کوۏيد-١٩.
دڠن اوسها٢ يڠ تله دبوات، کيس٢ ڤوسيتيف کوۏيد-١٩ اداله ترکاول ڤد قدر ٧٪، ايايت دباوه تند١ ارس ١٠٪ يڠ دتتڤکن اوليه ڤرتوبوهن کصيحتن سدونيا. قدر کماتين عقيبة وابق اين جوݢ اداله رنده، ايايت ١٫٦٪ بربنديڠ ٥٫٨٪ قدر کماتين دڤريڠکت دنيا.
ستاکت اين سراما ١٬٨٣٠ اورڠ ڤساکيت تله کلوار دري هوسڤيتل. اين برمعنى ٤٣٪ ڤساکيت کوۏيد-١٩ تله ڤوليه. هاري اين سهاج جومله ڤساکيت يڠ ڤوليه اياله سراما ٢٢٠ اورڠ، ملبيهي جومله کيس ڤوسيتيف بهارو ايايت سباڽق ١١٨ کيس. جومله کيس ڤوسيتيف بهارو جوݢ تله منونجوقکن ڤنورونن سجق ببراڤ هاري يڠ لالو. جک تريند ڤنورونن اين برتروسن اونتوق تيمڤوه دوا ميڠݢو اکن داتڠ، ان شاءالله کيت اکن داڤت مڠاول وابق کوۏيد-١٩ اين درڤد منولر.
نامون بݢيتو، کيت تيدق بوليه مڠمبيل موده سيتواسي يڠ سداڠ برلاکو. ڤنولارن وابق اين ماسيه دڤريڠکت ڤرتڠهن دان ممرلوکن تيندقن ڤنچݢهن سرتا کاولن يڠ برتروسن. مالهن، اوسها٢ منچݢه وابق اين مستي دڤرهيبتکن لاݢي باݢي مموتوسکن رنتاين ڤنولارن جڠکيتن. اين ترماسوق ممبري تومڤوان خصوص کڤد کومڤولن٢ ساسر يڠ دکنلڤستي منجادي ڤونچا ڤنولارن وابق اين.
سيهوبوڠن ايت، برداسرکن نصيحت درڤد کمنترين کصيحتن مليسيا دان ڤاکر٢ ڤروبتن، کراجأن مموتوسکن اونتوق ملنجوتکن ڤلقسانأن ڤرينته کاولن ڤرݢرقن اونتوق تيمڤوه دوا ميڠݢو لاݢي، ايايت دري ١٥ اڤريل هيڠݢ ٢٨ اڤريل ٢٠٢٠. ڤلنجوتن تيمڤوه اين دبوات اونتوق ممبري رواڠ کڤد ڤتوݢس٢ کصيحتن ممرڠي ڤنولارن کوۏيد-١٩، سلاين مڠلقکن ڤنولارن سمولا وابق اين دالم مشارکت.
تيندقن اين اداله سلارس دڠن ڤنداڠن ڤرتوبهن کصيحتن سدنيا يڠ مڽارنکن نݢارا٢ سوڤاي تيدق منمتکن ڤرينته کاولن ڤرݢرقن ترلالو اول. سڤرتيمان يڠ برلاکو دببراڤ بواه نݢارا، ڤنولارن وابق اين منيڠکت سمولا اڤابيلا ڤرينته کاولن ڤرݢرقن دتامتکن.
اڤ يڠ ساي هندق سبوتکن دسيني اياله کيت مستي برسديا اونتوق برهادڤن دڠن سيتواسي اين باݢي ساتو تيمڤوه ماس يڠ اݢق لبيه لاما. اياڽ موڠکين برلاروتن اونتوق تيمڤوه ببراڤ بولن، سبلوم کيت داڤت بتول٢ ڤستيکن ڤنولارن وابق اين دأتسي سراتوس ڤراتوس.
ايتڤون کهيدوڤن کيت موڠکين تيدق بوليه کمبالي سڤرتي سديعقلا. سلاݢي ۏيروس اين ماسيه ادا، عمالن ڤنجاراکن سوسيال مستي دتروسکن. کيت مستي سنتياس منجاݢ کبرسيهن ديري. ايلقکن سبارڠ ڤرهيمڤونن. هيندري تمڤت يڠ سسق.
بولن رمضان اکن منجلڠ تيبا تيدق لاما لاݢي. کيت تيدق بوليه ک بازر رمضان اونتوق ممبلي جواده بربوک ڤواسا، تيدق بوليه ک مسجد اونتوق برتراويح. جادي برتراويح له درومه برسام کلوارݢ. موڠکين جوݢ کيت تيدق بوليه باليق ک کامڤوڠ سڤرتي بياسا.
والاوڤون سوکر اونتوق کيت بايڠکن ڤرکارا اين، تتاڤي اينله کڽاتأن يڠ اکن کيت هادڤي.
ساي جوݢ باچ کومين٢ ايبو-باڤ دفيسبوق. راماي يڠ ماهو ڤنوتوڤن سکوله دلنجوتکن لاݢي. ايبو-باڤ رات٢ بيمبڠ تنتڠ کسلامتن انق٢. ساي ڤون ادا چوچو يڠ برسکوله. سڤرتي ساودارا-ساوداري ساي ڤون بيمبڠ جوݢ. سموا اورڠ سايڠکن انق. چوچو لبيه لاݢيله سايڠڽ.
جادي، سکوله موڠکين تيدق اکن دبوک لبيه اول. کيت موڠکين اکن تڠݢوهکن دهولو سيسي ڤرسکوله سهيڠݢاکن کيت بنر٢ يقين کادأن تله کمبالي ڤوليه.
سمنتارا ايت، انق٢ کيت ڤرلو بلاجر درومه. ساي تله مينتا کمنترين ڤنديديقن سوڤاي ملقساناکن اينسياتيف ڤمبلاجرن دري رومه سڤنجڠ تيمڤوه کاولن ڤرݢرقن اين، دان موڠکين اونتوق تيمڤوه يڠ ستروسڽ سهيڠݢالاه سکوله دبوک.
والاوڤون کادأن دنݢارا کيت ان شاءالله اکن کمبالي ڤوليه دڠن لڠکه٢ يڠ سداڠ دأمبيل، کيت مستي ايڠت بهاوا بوکن نݢارا کيت سهاج يڠ ترکسن دڠن وابق اين. سلوروه دنيا ترکسن ترماسوقله نݢارا٢ جيرن کيت.
ساي نق بريتاهو، دسڤنجڠ سمڤادن نݢارا کيت اين باڽق ترداڤت لوروڠ٢ تيکوس. ڤنداتڠ اسيڠ تنڤا ايذين بياساڽ بولوس منروسي لوروڠ٢ اين. جک کيت تيدق تيڠکتکن کاولن، مريک موڠکين بولوس دان ممباوا ۏيروس ماسوق ک نݢارا کيت. نعوذ بالله.
جادي، ساي تله ارهکن کتوا ڤوليس نݢارا، ڤڠليما اڠکتن تنترا، کتوا ڤڠاره اݢينسي ڤڠواتکواسان ماريتيم مليسيا، ايميݢريسين، ريلا دان لاين٢ اݢينسي يڠ برکاءيتن سوڤاي ڤرکتاتکن کاولن دسڤنجڠ سمڤادن نݢارا.
ريڠکسڽ، کهيدوڤن کيت اونتوق بولن٢ اتاو تاهون يڠ منداتڠ اين تيدق اکن کمبالي سڤرتي بياسا. کيت اکن منجالني کهيدوڤن دڠن کبياسأن بهارو. اڤ يڠ بياسا کيت بوات دهولو، تق بوليه کيت بوات لاݢي.
چونتوه مودهڽ، برجابت تاڠن. کالاو دولو برجابت تاڠن بيلا برجومڤا اداله ساتو ڤرکارا يڠ بياسا دبوات. کالاو تق دبوات اياڽ دأڠݢڤ جڠݢل، اتاو تق برادب. تتاڤي سکارڠ اين لاين. کيت تق بوليه برجابت تاڠن بيلا برجومڤا اونتوق مڠيلقکن جڠکيتن ۏيروس. موڠکين کيت توندوق سهاج سباݢاي تندا حرمت. اين اداله کبياسأن بهارو.
بݢيتو جوݢ ڤرکارا يڠ کيت تق بياسا بوات سبلوم اين سڤرتي باسوه تاڠن. سکارڠ دان اونتوق ماس يڠ اکن داتڠ کيت مستي بياساکن ممباسوه تاڠن دڠن لبيه کرڤ. ݢوناکن سابون، ڤنسانيتي تاڠن دان سباݢايڽ. جوݢ مماکاي توڤيڠ موک.
باڽق لاݢي چونتوه٢ لاين يڠ تق ڤرلو ساي سبوت کران ساي فيکير ساودارا-ساوداري فهم مقصود کبياسأن بهارو يڠ مستي کيت عملکن دالم منجالني کهيدوڤن سهارين اونتوق تيمڤوه يڠ منداتڠ.
ساودارا-ساوداري يڠ ساي کاسيهي سکالين،
ساي فهم بهاوا ايکونومي نݢارا کيت ترججس کران سکتن٢ يڠ دبوات ترهادڤ اکتيۏيتي ڤراوسهأن، ڤرکيلڠن دان ڤرنياݢان سڤنجڠ تيمڤوه ڤرينته کاولن ڤرݢرقن برکواتکواس. اونتوق ايت، کراجأن برستوجو سوڤاي ببراڤ سيکتور ايکونومي يڠ ترڤيليه اکن دبوک سمولا سچارا برڤريڠکت دڠن ݢاريس ڤندوان ڤنجاݢأن کصيحتن دان کاولن ڤرݢرقن يڠ کتات.
سبواه جاوتنکواس خاص کابينيت يڠ دڤڠروسيکن برسام اوليه منتري کانن ڤرداݢڠن انتارابڠسا دان ايندوستري دان منتري کانن ڤرتاهنن دوجودکن اونتوق منليتي سناراي سيکتور٢ ايکونومي يڠ ترڤيليه اونتوق دبوک سچارا برڤريڠکت.
ساي ايڠين تݢسکن بهاوا ڤمبوکأن ببراڤ سيکتور يڠ ترحد اين بوکن برمقصود کيت ملوڠݢرکن ڤرينته کاولن ڤرݢرقن. ڤرينته اين ماسيه برکواتکواس دان سموا ارهن يڠ دکلوارکن اوليه ڤيهق برکواس مستيله دڤاتوهي. جک ترداڤت ڤڠوسها، کيلڠ اتاو شريکت يڠ ملڠݢر ڤراتورن، کراجأن اکن مناريق باليق کبنرن يڠ دبريکن.
سناراي سيکتور اين اکن دعمومکن اوليه کراجأن دالم ماس تردکت.
ساودارا-ساوداري يڠ ساي کاسيهي سکالين،
سباݢاي ڤردان منتري، ساي برتڠݢوڠجواب منجاݢ کسلامتن ڽاوا ساودارا-ساوداري. ستياڤ ڽاوا اداله برهرݢ. باءيق بايي، اورڠ مودا، اورڠ ديواس اتاو ورݢ امس، سمواڽ برنيلاي. کهيلڠن ساتو ڽاوا کران ۏيروس اين بوکن برارتي کهيلڠن کڤد سوامي، استري، انق٢ اتاو کلوارݢ تردکت سهاج، تتاڤي جوݢ ساتو کهيلڠن بسر بوات نݢارا.
کران ايت، ماريله کيت برسام٢ منجاݢ کصيحتن ديري کيت، کلوارݢ کيت دان اورڠ٢ دسکليليڠ کيت دڠن مماتوهي ڤرينته کاولن ڤرݢرقن.
Let me remind you that the war on Covid-19 is not yet over. The fight is still on. We are doing well so far, so just uplift your spirit and continue to fight. If we persevere, insya-Allah we will win. (ساي ايڠين مڠيڠتکن ساودارا-ساوداري سکالين بهاوا ڤرجواڠن ممرڠي ۏيروس کوۏيد-١٩ اين بلوم بيرقهير. ڤرجواڠن ماسيه برتروسن. کيت سداڠ ملاکوکن يڠ ترباءيق بوات ماس اين، مک جاڠن ڤوتوس اسا دان تروسکن ڤرجواڠن. جک کيت تابه ﴿دالم مڠهادڤي چابرن اين﴾، ان شاءالله، کيت اکن برجاي.)
ساي برتواه کران اندا سموا اداله انسان يڠ برديسيڤلين دان ڤاتوه کڤد اوندڠ٢. تاهڤ ڤماتوهن ڤرينته کاولن ڤرݢرقن دنݢارا کيت اداله تيڠݢي دان اين منونجوقکن ساودارا-ساوداري سموا فهم اکن کڤنتيڠن منجاݢ کصيحتن دان کسلامتن ديري.
تروسکنله سيکڤ يڠ ترڤوجي اين. تروسله بروسها، بردعا دان برتاوقکل. ان شاءالله کيت اکن برجاي مڠهاروڠي اوجين اين برسام٢. کڤد الله جواله کيت برسراه.
وبالله التوفيق والهداية و السلام عليکم ورحمة الله وبرکاته.
Like this:
Like Loading...


text:
امنو منولق شور يڠ دڤرتوا ديوان نݢارا⹁ رئيس يتيم سوڤاي کراجاءن منچدڠکن سکالي لاݢي کڤد يڠ دڤرتوان اݢيڠاونتوق ملقسانکن ضرورة.
سأورڠ اڠݢوتامجليس ترتيڠݢي امنو يڠ اڠݢن نامڽ دسيارکن برکات⹁ اوسها منداڤتکن ڤڠايشتيهرن ضرورة سکالي لاݢي اداله تيدق سلارس دڠن ڤنديرين ڤرتي ايت.
“تيندقن سڤيکر ديوان نݢارا رئيس يتيم يڠ ممينت کراجاءن منروسکن چدڠن ضرورة اداله ساتو تيندقکن يڠ تيدق ممنتيڠکن رعيت.
“مجليس ترتيڠݢي تݢس اونتوق منولق مان٢ تيندقن يڠ اکن منججسکن کسلامتن رعيت دان ڤاتوه کڤد تيته دولي يڠ ماها موليا⹁” کات ڤميمڤين برکناءن.
سمالم⹁ رئيس دالم ساتو لاڤورن يڠ دسيارکن اوتوسن مليسيا مىڠىشورکن اݢر ڤلقساناءن ضرورة دکاوسن ترليبت کيس کوۏيد-19 دچدڠکن سکالي لاݢي کڤد يڠ دڤرتوان اݢوڠ⹁ السلطان عبد الله سلطان احمد شاه.
رئيس برکات⹁ ساڠت مدتحق اونتوق رعيت مڠهورماتي کڤوتوسن سري ڤادوک يڠ منولق چدڠن ترسبوت تتاڤي ڤنتيڠ جوݢ اونتوق مڠاسيڠکن انتارا ايسو کصيحتن دان ڤوليتيک.
“دڠن کأداءن ڤاندميک کوۏيد-19 يڠ منيڠکت سرت سيتواسي ايکونومي رعيت يڠ ترهيمڤيت⹁ امت واجر کيراڽ ڤيههق برکواس مڽمبه جلسکن کڤد سري ڤادوک سکالي لاݢي اݢر منريما اڤ٢ فکت تامبهن درڤد ڤيهق برکواس.
“رعيت هاروس مڠهورماتي تيته سري ڤادوک تيمڤوه هاري⹁ باݢايمانڤون کهندق ڤرکارا 40 ايت ڤرلو دڤاتوهي والاوڤون برشرات. موݢ لڠکه٢ واجر کراجاءن دالم کونتيکس ڤنتدبيرن ضرورة تيدق دسالهءرتيکن⹁” کاتڽ کڤد اوتوسن مليسيا سمالم.
ڤرکارا 40 ڤرلمباݢاءن ڤرسکوتوان مڽاتکن بهاوا يڠ دڤرتوان اݢوڠ مستي برتيندق اتس نصيحت کابينيت کچوالي جيک دڤراونتوقکن اوليه ڤرلمباݢاءن.
رئيس مڠاتکن ڤرکارا ايت جلس دان تيدق ممرلوکن “اينتڤريتادي يڠ بوکن٢”.
باݢايمانڤون ڤڠکريتيک برکات ڤرکارا 40 ڤرلمباݢاءن ڤرسکوتوان هاروس دباچ برسام دڠن ڤرکارا 150﴿1﴾ يڠ مڠاتکن اݢيڠ هاروس برڤواس هاتي بهاوا اد کڤرلوان اونتوق ممينت ضرورة.
سمالم ڤريسيدن امنو⹁ زاهيد حميدي دالم ساتو کڽاتاءن برکات “امنو تيدق اکن تراݢق-اݢق اونتوق مڠامبيل تيندقن تݢس اونتوق منجاݢ کدولتن راج٢ ملايو دان کڤنتيڠن رعيت.”
دتاڽ اڤاکه ‘تيندقن’ برکناءن⹁ سومبر ترسبوت منجاوب: “اد باڽق option ﴿ڤيليهن﴾ کالاو کراجاءن تيدق منجونجوڠ تيته دولي يڠ ماها موليا”.
امنو سبلوم اين ممڤرتيمبڠکن اونتوق مناريق سوکوڠن کڤد کراجاءن ڤريکاتان ناسيونل سوسولن هوبوڠن يڠ تݢڠ دالم ݢابوڠن ايت.
ميڠݢو لالو⹁ ڤردان منتري محى الدين ياسين مڠادڤ يڠ دڤرتوان اݢوڠ باݢي ممينت ضرورة دأيشتيهرکن⹁ يڠ دکاتکن باݢي مناڠاني وابق کوۏيد-19.
باݢايمانڤون⹁ ڤمبڠکڠ برڤنداڤت لڠکه ايت برتوجوان مڠايلقکن کراجاءن تيوس دالم اوندي بلانجاوان يڠ اکن دبنتڠکن دڤرليمن بولن دڤن.
ڤد ماس اين محى الدين ممڤوڽاءي ماجوريتي تيڤيس دديوان رعيت دان سکيراڽ تىواس دالم اوندين بلانجاوان⹁ ڤرکارا ايت بوليه مڽببکن کراجاءن تومبڠ دان ڤيليهن راي مڠجوت دأداکن.
ستياءوسها اݢوڠ باريسن ناسيونل⹁ انوار موسا سبلوم اين ممبري بايڠن بهاوا ضرورة اداله جالن ترباءيق اونتوق مڠايلقکن ڤيليهن راي عموم کتيک وابق کوۏيد-19 سدڠ ملاندا نݢارا.


text:
[ baca versi rumi di sini ]
کڤوتوسن مشوارت مجليس ترتيڠݢي (م.ت.) امنو بهاوا ڤمبوبرن ڤرليمن هندقله دأداکن دالم ماس تردکت تله مڠوندڠ ڤلباݢاي رياکسي.
دالم ممبڠکيتکن سوءال بنجير⹁ لوڤاکه کيت بهاوا سبلوم وابق کوۏيد-19⹁ ڤڤريقساءن س.ڤ.م. دان س.ت.ڤ.م. دأداکن ڤد ستياڤ اخير تاهون؟ کناڤ تياد ڤولا يڠ برتيندق مڠاداکن ڤرهيمڤونن اونتوق ممبنته؟
باݢي ساي⹁ ماسيڠ٢ بيبس ملونترکن ڤنداڤت تتاڤي کيت مستي مڠهورماتي ڤرکارا 40(1) ڤرلمباݢاءن ڤرسکوتوان.
سڤرتي توليسن٢ ساي دأخبر اوتوسن مليسيا⹁ ڤنديرين ساي تنتڠ حال اين اداله جلس دان تتڤ.
کيت تيدق واجر منڠݢوهکن ڤرکارا يڠ تله دتڠݢوهکن سجق دوا تاهون يڠ لالو کران مندت درڤد رعيت اداله امت ڤنتيڠ دمي منجامين کستابيلن ڤوليتيک.
تياد ݢوناڽ کيت ممڤرتيکايکن کأبصحن ڤردان منتري جک کيت تيدق ماهو ڤردان منتري دأبصحکن دڠن ممولڠکن مندت کڤد رعيت.
اڤ ݢوناڽ برچاکؤ سوءال ديموکراسي جک کيت برتيندق مليڠهکن ڤروسيس ديموکراسي؟
مڠمبيل چونتوه ڤرايستيوا 1981⹁ اڤابيلا تون محضير ڤرتام کالي منجادي ڤردان منتري ڤد بولن جولاي تاهون ترسبوت⹁ تون تله ممبوبر ڤرليمن هاڽ سکيتر لاڤن بولن سهاج سلڤس ايت.
ايت اياله تيمڤوه ڤرليمن ترسيڠکت دالم سجاره نݢارا⹁ ياءيت تيݢ تاهون⹁ لاڤن بولن دان توجوه هاري⁏ ماناکالا ڤيليهن راي عموم (ڤ.ر.ع.) دأداکن کورڠ سبولن سلڤس تاريخ ڤمبوبرن ايت.
حال اين ڤنتيڠ اونتوق دڤرهاتيکن⹁ کران سيتواسي کيت اݢق ميريڤ سيتواسي 1981 دمان ڤرتوکرن ڤردان منتري برلاکو بوکن ملالوءي ڤ.ر.ع.
بݢيتو جوݢ دالم سيتواسي يڠ سروڤا اڤابيلا برلاکو ڤراوبهن کواس درڤد تون محضير کڤد تون عبدالله⹁ دان درڤد تون عبدالله کڤد داتوء سري نجيب⁏ ڤ.ر.ع. دأداکن تيدق لاما ستله ايت.
ڤرکارا اين ڤنتيڠ دالم سيستىم ديموکراسي مودن اونتوق ممستيکن ستياڤ ڤراوبهن ڤوچوق ڤيمڤينن نݢارا منداڤت مندت درڤد رعيت.
سلاري دڠن عملن نݢارا سبلوم اين⹁ ڤ.ر.ع.15 سڤاتوتڽ دأداکن سجق 2020 لاݢي⁏ ياءيت کتيک تن سري محي الدين منجادي ڤردان منتري حاصيل ڤراليهن کواس درڤد ڤ.ه. کڤد ڤ.ن. يڠ برلاکو بوکن ملالوءي ڤ.ر.ع.
ستاهون سلڤس ايت⹁ جاوتن ڤردان منتري براوبه کڤد داتوء سري اسماعيل صبري⹁ سکالي لاݢي تنڤا ملالوءي ڤ.ر.ع.
مک مندت هندقله دکمباليکن سچڤت موڠکين اݢر کدودوقن کراجاءن داڤت دأبصحکن.
Like this:
Like Loading...
ديوان رعيت اکن برسيدڠ سمولا ڤد 26 جولاي⹁ منوروت ڤجابت ڤردان منتري.
دالم ساتو کڽاتاءن هاري اين⹁ ڤجابت ڤردان منتري ممعلومکن بهاوا کراجاءن تله برستوجو اونتوق منصيحتي سري ڤدوک بݢيندا يڠ دڤرتوان اݢوڠ سوڤايا مشوارت خاص ڤڠݢل کتيݢ ڤرليمن کأمڤت بلس دأداکن سلاما 5 هاري مولاءي 26 هيڠݢ 29 جولاي دان 2 اوݢوس باݢي ديوان رعيت.
ديوان نݢارا ڤولا اکن برسيدڠ سلاما 3 هاري مولاءي 3 هيڠݢ 5 اوݢوس.
“مشوارت اين برتوجوان اونتوق ممبري ڤنرڠن کڤد اهلي٢ ڤرليمن مڠناءي ڤلن ڤموليهن نݢارا دان مميندا سموا ڤراوندڠن دان ڤراتورن باݢي ممبوليهکن ڤرسيدڠن ڤرليمن دأداکن سچارا هيبريد.
“برداسرکن فصل (3) ڤرکارا 150 ڤرلمباݢاءن ڤرسکوتوان⹁ سموا ڤرةکلاماسي ضرورة دان اوردينن يڠ دبوات اوليه يڠ دڤرتوان اݢوڠ اکن دبنتڠکن دهادڤن کدوا-دوا مجليس ڤرليمن.”
ڤجابت ڤردان منتري مڠاتاکن بهاوا ڤراتورن يڠ دتتڤکن اوليه مجليس کسلامتن نݢارا دان کمنترين کصيحتن اکن ترڤاکاي اونتوق سيدڠ اين.
کڤوتوسن اين برتڤتن دڠن براخيرڽ 14 هاري يڠ دبريکن اوليه امنو اونتوق ڤوتراجاي مڠاداکن سيدڠ ڤرليمن.
Like this:
Like Loading...
امنو مڽوکوڠ ڤنوه کدوا-دوا کڽاتاءن ميديا استان نݢارا دان ڤڽيمڤن موهور بسر راج٢ ملايو يڠ منظاهيرکن ڤنديرين سري ڤدوک بݢيندا يڠ دڤرتوان اݢوڠ دان راج٢ ڤمرينته يڠ منيتهکن اݢر ڤرليمن سݢرا برسيدڠ.
ڤريسيدنڽ⹁ داتوء سري دوکتور فلسفه احمد زاهد حميدي برکات⹁ سباݢايمان يڠ تله دڤرسمڤهکن کڤد يڠ دڤرتوان اݢوڠ⹁ امو برڤنديرين ڤرليمن امت مستحق اونتوق دأداکن باݢي سݢرا ممباوا ڤلباݢاي تونتوتن دان هارڤن رعيت يڠ سدڠ کسمڤيتن دالم مندڤني ڤندميک کوۏيد-19 دسمڤيڠ ممستيکن وجود اکاءونتابيليتي دالم اوروسن ڤنتدبيرن کراجاءن.
“جوسترو⹁ تيدق ڤرلوله بردولق-داليق لاݢي ايستيله ‘سچڤت موڠکين’ دان ‘سݢرا’ يڠ دݢوناکن ددالم کدوا-دوا کڽاتاءن ميديا ڤريحال سيدڠ ڤرليمن⹁ يڠ حقيقتڽ منظاهيرکن کسڤاکتن سري ڤدوک بݢيندا يڠ دڤرتوان اݢوڠ دان دولي٢ يڠ مها موليا راج٢ ڤمرينته.
“امنو برڤنديرين تݢس اونتوق مندسق کراجاءن مڠهورماتي تيته يڠ دڤرتوان اݢوڠ دان راج٢ ڤمرينته اݢر ممڠݢيل سيدڠ ڤرليمن دالم تيمڤوه 14 هاري درڤد تريخ کڽاتاءن اين.
“کݢاݢلن کراجاءن ملقساناکن تيته ترسبوت دأڠݢڤ ساتو بنتوق ڤندرهاکاءن دان تيدق مڠهورماتي اينستيتوسي راج٢ ڤمرينته⹁” کاتاڽ دالم کڽاتاءن ميديا⹁ هاري اين.
اوجرڽ لاݢي⹁ سباݢاي سبواه ڤرتي يڠ دأسسکن اتس توجوان ممليهارا دان ممبيلا اينستيتوسي راج٢ ملايو سباݢايمان ترمکتوب دالم فصل 3 ڤرلمباݢاءن امنو⹁ ساتو مشوارت خاص مجليس کرجا ترتيڠݢي اکن دأداکن باݢي ممعتمدکن تيندقن سلانجوتڽ.
Like this:
Like Loading...
تيته يڠ دڤرتوان اݢوڠ⹁ السلطان عبد الله رعاية الدين المصطافى بالله شه سوڤايا ڤرسيدڠن ڤرليمن دبوک ‘سچڤت موڠکين’ ممبري ڤلباݢاي تفسيرن کڤد باڽق ڤيهق.
اهلي ڤرليمن ݢوا موسڠ⹁ تڠکو غزالي حمزه برکات⹁ اد يڠ برڤنداڤت اوڠکڤن ايت دالم بهاس ايڠݢريس ممباوا معصود ‘it is like yesterday‘ اتاو ‘سمالم.’
تمبه بلياو⹁ ڤردان منتري تيدق بوليه منصيحت يڠ دڤرتوان اݢوڠ ملڠݢر ڤرکارا 55 ڤرلمباݢاءن.
“اين کران⹁ يڠ دڤرتوان اݢوڠ⹁ دباوه ڤرکارا 55 ايت برتڠݢوڠجاوب ممڠݢيل ڤرليمن دالم ماس انم بولن دري تريخ اخير ڤرسيدڠن ڤرليمن يڠ لڤس.
“جک تيدق⹁ يڠ دڤرتوان اݢوڠ دان ڤردان منتري تله ملڠݢر ڤرلمباݢاءن دان سومڤه جاوتن⹁” کاتاڽ دالم ساتو کڽاتاءن ڤد هاري خميس.
ڤد رابو⹁ يڠ درتوان اݢوڠ برتيته اݢر ڤرسيدڠن ڤرليمن ڤرلو دأداکن سچڤت موڠکين باݢي مناڠني کوۏيد-19 دان مڽلامتکن ايکونومي نݢارا.
منوروت داتوء ڤڠلولا بيجاي دراج استان نݢارا⹁ داتوء ايندرا احمد فضيل شمس الدين⹁ ڤرکارا ايت ڤرلو دلقساناکن اونتوق ممبوليهکن اوردينن٢ ضرورة دان ڤلن ڤموليهن نݢارا دبحثکن اوليه اهلي٢ ديوان رعيت.
Like this:
Like Loading...
سڤيکر ديوان نݢارا⹁ رئيس يتيم برکات سموا ڤيهق ڤرلو مڠهورمتي ڤندڠن يڠ دڤرتوان اݢوڠ⹁ السلطان عبد الله رعاية الدين المصطافى بالله شه دان براوسها سوڤايا ڤرليمن دبوک سݢرا.
کاتاڽ⹁ ڤندڠن السلطان عبد الله منڤتي ڤرکارا 55 ڤرلمباݢاءن ڤرسکوتوان دان هاروس دهورمتي کران اݢوڠ يڠ برڤرانن سباݢاي کتوا نومبور ساتو ڤرليمن.
“ايسوڽ سکاراڠ اداله بيلا دان (معصود ڤرکاتاءن سسݢرا⹁ موڠکين ايت نمڤقڽ تيدق بوليه لبيه دري 1 اوݢوس (تريخ ضرورة تامت⹁) لاݢيڤون تريخ اصل ڤڠاشتهارن ضرورة دبوات ڤد 12 جانواري لالو.
“جادي تريخ 1 اوݢوس ايت لبيه کورڠ سمڤورناله تيمڤوه انم بولن سوڤايا ڤرليمن بوليه برسيدڠ سمولا. چوما سبلوم تيمڤوه ايت⹁ ڤرلو دکموکاکن نوتيس سوڤايا مشوارت برسيدڠ⹁” کاتاڽ منوروت لاڤورن ڤورتل ڤ.ن. بي.بي.سي.
مڠايکوت ڤرکارا 55 ڤرلمباݢاءن ڤرسکوتوان⹁ هاڽ يڠ دڤرتوان اݢوڠ سهاج بوليه ممڠݢيل ڤرليمن اونتوق برسيدڠ⹁ سلاءين ممڤوڽاءي کواس مطلق مڠهنتيکن اتاو ممبوبرکن ڤرليمن.
بݢيندا توروت دڤراونتوقکن اونتوق منتڤکن ڤرسيدڠن ڤرليمن دالم تيمڤوه ماس انم بولن انتارا ڤرسيدڠن لڤس دالم ڤڠݢل تراخير دان تريخ مشوارت ڤرتام دالم ڤرسيدڠن ڤڠݢل اکن داتڠ.
Like this:
Like Loading...
Baca versi Rumi di sini.
سباݢاي سأورڠ بليا⹁ ايسو اوندي 18 امت دکت دهاتي ساي. ساي تله بايق منوليس تنتڠ حال اين سبلوم رڠ اوندڠ٢ ترسبوت دلولوسکن ڤد تاهون 2019.
کتيک ايت⹁ ڤارا ڤميمڤين ڤوليتيک درڤد سموا ڤرتي ڤوليتيک تله برساتو مڽوکوڠ اوندي 18⹁ خصڽ ارمادا يڠ ممڤرجواڠکن هق اورڠ مودا. انتارا الاسنڽ ايله حال اين سلارس دڠن عملن ديموکراسي دنيا.
مک ڤد 16 جولاي 2019⹁ ديوان رعيت تله ملولوسکن رڠ اوندڠ٢ ڤرلمباݢاءن (ڤينداءن) 2019 باݢي منورونکن هد عمور مڠاوندي⹁ ڤندفترن ڤڠاوندي اءوتوماتيک⹁ دان منورونکن عمور چالون برتنديڠ ڤيليهن راي کڤد 18 تاهون.
باريسن اهلي ڤرليمن کراجاءن دان ڤمبڠکڠ منچيڤتا سجاره اڤابيلا مڽوکوڠ ماجوريتي لبيه دوا ڤرتيݢ باݢي ملولوسکن رڠ اوندڠ٢ (ڤينداءن) 2019⹁ دديوان رعيت⹁ ثلاث. سڤيکر داتوء محمد عريف محمد يوسف کتيک مڠعمومکن ڤرکارا ايت برکات⹁ سراماي 211 اهلي مڽوکوڠ⹁ ملبيهي جومله يڠ دڤرلوکن ياءيت 148 اورڠ.عيم.ستار – سجاره ترچيڤتا⹁ ڤرليمن لولوس رڠ اوندڠ٢ اوندي 18 تاهون – 16 جولاي 2019
ڤد 25 جولاي 2019⹁ ديوان نݢارا ملولوسکن رڠ اوندڠ٢ ترسبوت دڠن ماجوريتي دوا ڤرتيݢ.
ڤينداءن برکناءن ممڤراوليه سوکوڠن 47 درڤد 68 اهلي ديوان نݢارا ياءيت ملبيهي دوا ڤرتيݢ اوندين ماجوريتي يڠ دڤرلوکن⹁ سلڤس 24 سيناتور مڠامبيل بهاݢين دالم سيسي ڤربحثن.هارين ميترو – ديوان نݢارا لولوس عمور مڠاوندي 18 تاهون – 25 جولاي 2019
مک بليا دسلوروه نݢارا دڠن ݢمبيرا مراعيکن حال اين دان راماي يڠ برچيتا-چيتا اونتوق مڠاوندي ڤدد ڤ.ر.ع. 15.
منتري دجابتن ڤردان منتري (حال احوال اوندڠ٢)⹁ تقي الدين حسن ڤد نوۏيمبر 2020⹁ مڠصحکن بهاوا ڤراتورن بهارو اين اکن دتريما ڤاکاي سليوات-ليواتڽ جولاي تاهون اين.
مڽديهکن لاݢي⹁ کباکڠن اين کدڠرڠ ڤولا کڽاتاءن ببراڤ ڤميمڤين کراجاءن ممڤرسوءالکن ايسو يڠ تله دڤوتوسکن اوليه مريک سنديري.
کنڤ سهيڠݢ باݢاي رومه سياڤ ڤاهت بربوڽي؟
کماتڠن ڤارا بليا اونتوق ممبوات ڤيليهن تله دڤرسوءالکن. والحال⹁ دوا تاهون يڠ لالو ڤارا ڤميمڤين برڤنداڤت بهاوا بليا براوسيا 18 تاهون تله ماتڠ اونتوق مڠاوندي.
دالم سيتواسي اين⹁ راماي يڠ ريساو اڤاکه اسڤيراسي اوندي 18 يڠ تله دجنجيکن اکن ترچاڤاي؟
بليا ترتاڽ-تاڽ⹁ اونتوق ڤ.ر.ع. 15⹁ اوندي 18 ءون ک تق ءون؟
Like this:
Like Loading...


text:
سوروهنجاي ڤيليهن راي (س.ڤ.ر.) منتڤکن 20 نوۏيمبر اين سباݢاي تاريخ ڤيليهن راي نݢري (ڤ.ر.ن.) ملاک باݢي مڠايسي ککوسوڠن 28 کروسي ديوان اوندڠن نݢري (دون).
ڤڠروسيڽ⹁ داتوق عبد الغاني صالح برکات⹁ ڤ.ر.ن. ترڤقسا دأداکن سلڤس ڤيهقڽ منريما ڤمعلومن راسمي درڤد يڠ دڤرتوان دون ملاک⹁ داتوء سري عبد الراؤف يوسه برهوبوڠ ڤمبوبرن دون ک-14 ڤد 4 اوکتوبر لالو⹁ سباݢايمان ترمقتوب دباوه فصل (2) ڤرکارا 19 ڤرلمباݢاءن نݢري.
سهوبوڠن ايت⹁ منوروتڽ⹁ س.ڤ.ر. تله منتڤکن هاري ڤناماءن چالون ڤد 8 نوۏيمبر ماناکالا هاري مڠاوندي اول ڤولا اداله 16 نوۏيمبر.
بلياو برکات⹁ تيمڤور برکيمڤن يڠ دتتڤکن اداله سلاما 12 هاري برمولا سلڤس ڤناماءن چالون سهيڠݢ جم 11.59 مالم⹁ 19 نوۏيمبر.کاتاڽ⹁ دفتر ڤميلين ڤيليهن راي (د.ڤ.ڤ.ر.) يڠ اکن دݢوناکن اياله دفتر ڤميليه تمبهن يڠ دکمس کيني سهيڠݢ 3 اوکتوبر لالو.
دفتر ترسبوت⹁ جلس بلياو⹁ مڠندوڠي 495,196 ڤڠاوندي ترديري درڤد 482,550 ڤڠاوندي بياسا⹁ 10,191 اڠݢوتا تنترا دان ڤاسڠن⹁ 2,349 اڠݢوتا ڤوليس سرتا 106 ڤڠاوندي تيدق حاضير لوار نݢارا.
“باݢي اوروسن ڤرموهونن ڤڠاوندي ڤوس دلوار دان دالم نݢارا برمولا 20 اوکتوبر اين. باݢي ڤڠاوندي لوار نݢارا دان سمبيلن اݢينسي سيکتور کسلامتن⹁ تاريخ توتوڤ مڠاوندي ڤد 1 نوۏيمبر.
“باݢي ڤتوݢس ميديا⹁ ڤيليهن راي⹁ ڤݢاواي س.ڤ.ر.⹁ ڤوليس دان اڠݢوتا تنترا ڤولا تاريخ توتوڤ مڠاوندي ڤد 3 نوۏيمبر⹁” کاتاڽ دالم سيدڠ اخبر دهوتيل دابلتري باءي هيلتن⹁ باندا هيلير دسيني هاري اين.
عبد الغاني منمبه⹁ ڤرموهونن ڤڠاوندي ڤوس اکن دلقساناکن سچارا دالم تالين دان بوکنڽ سڤرتي سبلوم اين.
تݢسڽ⹁ ستياڤ ڤموهون ڤرلو مندفترکن اکاءون ‘ميس.ڤ.ر. دفتر’ ترلبيه دهولو⹁ سبلوم بوليه مموهون سباݢاي ڤڠاوندي ڤوس.
“ڤرموهونن اونتوق مڠاوندي ڤوس بوليه دلاکوکن ملالوءي ميس.ڤ.ر. دفتر دڤاءوتن https://mysprdaftar.spr.gov.my⹁” جلسڽ.
“باݢي کلايقن ڤڠاوندي ڤوس کاتݢوري لوار نݢارا يڠ دلقساناکن سبلوم اين تله دمنسوهکن انتاراڽ اياله برمستوطين دلوار نݢارا کچوالي ولايه سلاتن تاءيلند (ناراتيوات⹁ ڤطاني⹁ يالا⹁ سوڠکلا دان ساتون)⹁ سيڠاڤورا⹁ بروني دان کاليمنتن⹁ ايندونيسيا⹁” اوجرڽ.
عبد الغاني منمبه⹁ سباڽق 28 ڤوست ڤناماءن چالون (ڤ.ڤ.چ.) دان 28 ڤوست ڤنجوملهن راسمي اوندي (ڤ.ڤ.ر.او) اکن دݢوناکن⹁ ماناکالا 217 ڤوست مڠاوندي بياسا ڤولا مڠندوڠي 1,109 تمڤت مڠاوندي (سالورن) دان 31 ڤوست مڠاوندي اول مڠݢوناکن 47 تمڤت مڠاوندي.
“سموا 217 ڤوست مڠاوندي بياسا اکن دبوکا دري 8.00 ڤاݢي هيڠݢ 5.30 ڤتڠ⹁ ماناکالا ڤوست مڠاوندي اول ڤولا دبوک دري 8.00 ڤاݢي هيڠݢ 2.00 ڤتڠ. باکي ڤوست مڠاوندي اول اکن دبوک دري 8.00 ڤاݢي هيڠݢ 5.30 ڤتڠ.
“سراماي 12,290 ڤتوݢس اکن دلانتيق اونتوق مڠنداليکن ڤروسيس ڤ.ر.ن. ماناکالا 28 ڤڠوات کواس کيمڤين ڤيليهنراي ترديري درڤد ڤوليس⹁ ڤيدق برکواس تمڤتن (ڤ.ب.ت.) دان واکيل٢ چالون اکن ممنتاو سموا اکتيۏيتي سڤنجڠ تيمڤوه کيمڤين ڤيليهن راي دتتڤکنم” جلسڽ.


text:
بريتا ڤلنتيقن اسماعيل صبري سباݢاي تيمبالن ڤردان منتري ڤتڠ تادي تنتو منجادي کجوتن باݢي راماي رعيت نݢارا. بکس منتري کانن ڤرتاهنن ترسبوت يڠ جوݢ مروڤاکن ناءيب ڤريسيدن امنو تله ممنوهي جاوتن يڠ تله دکوسوڠکن سلاما لبيه 1 تاهون دساعت سواسان ڤوليتيک سماکين هاڠت.
لبيه٢ لاݢي⹁ مالم اين ڤميمڤين٢ امنو اکن برتمو دان بربينچڠ مڠناءي کڤوتوسن مريک اکن ستاتوس امنو ددالم کراجاءن. امنو دجڠک مڠعمومکن ڤنديرين ڤرتي سام اد مالم اين اتاوڤون ايسوق.
کڤوتوسن امنو اکن مننتوکن ناسيب کراجاءن ڤرايکتن ناسيونل⹁ سام اد تروس ممرينته نݢارا اتاوڤون ترقبور سباݢاي کراجاءن ڤرسکوتوان يڠ ڤاليڠ سيڠکت ممرينته نݢارا.
اداکه لڠکه ملنتيق اسماعيل صبري ساتو جالن دمي ممستيکن امنو تروس برسام مڽوکوڠ ڤرايکتن ناسيونل؟
خبر اڠين مڠاتاکن بهاوا اسباب اوتام تن سري محي الدين تيدق ملنتيق سأورڠ تيمبالن ڤردان منتري سبلوم اين اداله کران بلياو ماهو مڽلسايکن ايسو ڤربوتن کواس انتارا ڤميمڤين ڤ.ڤ.ب.م. دان امنو.
ازمين سريڠ دکاتاکن سباݢاي چالون اوتام تيمبالن ڤردان منتري. نامون ڤد ساعت کدودوقن کراجاءن ترانچم سبݢيني⹁ نمڤقڽ ڤردان منتري مميليه ڤميمڤين امنو کران ڤيليهن ايت موڠکين داڤت مڽلامتکن کأداءن.
داهولوڽ⹁ راماي جوݢ يڠ منجڠک منتري لوار نݢري⹁ هشام الدين حسين يڠ اکن دلنتيق سباݢاي تيمبالن ڤردان منتري.
نام اسماعيل صبري هاڽ مولا دسبوت-سبوت ستله خبر تنتڠ ڤرتموان دجالن بيلمي بارو٢ اين يڠ دکاتاکن مروڤاکن ساتو ڤرتموان يڠ دأوسهاکن بلياو.
ڤرسوءالنڽ اداله:
- اداکه امنو اکن برڤواس هاتي دڠن لنتيقن اين؟
- اداکه سواتو تيندقن سݢرا اکن دعمومکن مالم اين؟
- اڤاکه تيندقن امنو ستروسڽ؟
يڠ دڤرتوان اݢوڠ⹁ السلطان عبد الله رعاية الدين المصطافى بالله شه برتيته بهاوا نݢارا ممرلوکن سبواه کراجاءن يڠ ستابيل دان کوکوه سرتا براوڤايا برفوڠسي دڠن ايفيکتيف دمي مموليهکن ايکونومي نݢارا دان مناڠني وابق کوۏيد-19.
سموݢ الله سلامتکن نݢارا اين درڤد هورو-هارا سرتا مڠمباليکنڽ کڤد کأمانن⹁ امين.


text:
هوجن رڽاي مڠايريڠي ڤڠبومين جنازه مفتى ڤيراق⹁ تن سري هاروساني زکريا دتانه ڤرکوبورن إسلام کامڤوڠ ملايو سوڠاي راڤت دأيڤوه هاري اين.
جنازه سلامت دکبوميکن ڤد ڤوکول 6.20 ڤتڠ اوليه اڠݢوتا ڤتوݢس کصيحتن يڠ لڠکڤ مماکاي ڤاکاين ڤرليندوڠن ديري.
ترداهولو جنازه تيبا ڤد ڤوکول 6.05 ڤتڠ دتانه ڤرکوبورن ايت ستله دکاڤن دان دصلاتکن دهوسڤيتل راج ڤرمايسوري باينون⹁ ايڤوه.
مجليس ڤڠبومين دکاول کتت اوليه اڠݢوتا ڤوليس يڠ منوتوڤ جالن ماسوق کتانه ڤرکوبورن ايت مولاءي ڤوکول 5 ڤتڠ.
ببراڤ اهلي کلوارݢ الله يرحم هاڽ مليهت مجليس ڤڠبومين دري لوار ڤاݢر تانه ڤرکوبورن.
ڤتوݢس ميديا هاڽ دبنرکن ممبوات ليڤوتن ڤڠبومين دري جارق کيرا٢ 200 ميتر.
توروت حاضير تيمبالن مفتى ڤيراق⹁ داتوء زامبري هشيم.
هاروساني⹁ 82⹁ منيڠݢل دنيا ڤد ڤوکول 2.45 ڤتڠ تادي ستله دراوت کران ڤوسيتيف کوۏيد-19 دهوسڤيتل راج ڤرمايسوري باينون.


text:
[توليسن اين کالي ڤرتام دتربيتکن ددالم اوتوسن اونلاءين ڤد رابو⹁ 31 جولاي 2019.]
تمن منچرمينکن ديري کيت. بوکن سهاج کيت سچارا سمولا جادي مميليه تمن يڠ سسواي دڠن نيلاي هيدوڤ کيت تتاڤ تمن٢ جوݢ باڽق ممڤڠاروهي ديري کيت دالم مميليه چارا هيدوڤ دان چارا کيت منيلاي کهيدوڤن.
کاجين منداڤتي بهاوا ڤرکمباڠن ايموسي⹁ سوسيال دان روحاني دالم ممبنتوق کڤريبادين کانق٢ دان رماج دڤڠاروهي اوليه ڤرسکيترن⹁ خاصڽ اينديۏيدو٢ يڠ راڤت دڠن کيت.
ددالم سواسان کهيدوڤن سکارڠ⹁ دمان ݢولوڠن رماج سچارا عمومڽ مڠهابيسکن لبيه باڽق وقتو برسام تمن٢ بربنديڠ درڤد برسام کلوارݢ⹁ ڤڠاروه تمن سباي مماءينکن ڤرانن يڠ بسر دالم ڤمبنتوقن شخصية ديري رماج.
ڤارا رماج بوکن هاڽ برݢاءول برسام-سام تمن سباي کتيک دسکوله⹁ تتاڤي مريک جوݢ ملواڠکن ماس برسام-سام دلوار وقتو ڤرسکولهن⁏ سام اد اونتوق برسوکن⹁ بلاجر برسام-سام دالم کومڤولن ڤمبلاجرن اتاو ملاکوکن برباݢاي-باݢاي لاݢي اکتيۏيتي لاءين.
سوقتو چوتي سکوله ڤولا اد دالم کالڠن رماج يڠ مڠايکوتي رومبوڠن لاوتن سمبيل بلاجر انجورن سکوله⹁ کلوار منونتون وايڠ⹁ ممبلي-بله دان لاءين٢ برسام تمن٢ مريک.
کيني بوکن لاݢي منجادي ڤرکارا اسيڠ ددالم مشارکت کيت⹁ اڤابيلا رماج کلوار برسوسيال برسام تمن٢ تنڤا دتمني کلوارݢ⁏ ماله ݢولوڠن يڠ تيدق ممڤرکتيککن عملن سدميکين ڤولا دأڠݢڤ اسيڠ.
مک ڤميليهن تمن يڠ تڤت اداله امت ڤنتين دالم ممستيکن ڤمبنتوقن شخصية ديري يڠ ترڤوجي⁏ کران ڤرݢاءولن رماج دالم ليڠکوڠن يڠ ساله برکموڠکينن بوليه مروسقکن کهيدوڤن مريک.
کونسيڤ کبيبسن چارا بارت منونتوت رماج دبريکن کبيبسن دان سستڠه رماج براڠݢڤن بهاوا کاولن ايبو باڤ اداله برچڠݢه دڠن چارا هيدوڤ مودن.
اڤابيلا تياد لاݢي کاولن دان رماج بيبس برݢاءول دڠن سسياڤ سهاج سرتا بيبس برکليارن دسکيتر ڤکن دان باند⹁ اي جوݢ اکن ممبوک ڤينتو کڤد ڤڠاروه٢ نيݢاتيف دالم ممڤڠاروهي کهيدوڤن رماج.
اين اداله کران رماج چندروڠ اونتوق موده ترڤڠاروه دڠن نيلاي٢ دان بودايا هيدوڤ دسکليليڠ مريک⹁ سام اد نيلاي يڠ باءيق ماهوڤون نيلاي يڠ بوروق.
کچندروڠن اين بوليه ممباوا کڤد مسئله ديسيڤلين دالم کالڠن رماج يڠ ترليبت⹁ يڠ کمودينڽ مريک ڤولا يڠ اکن ممڤڠاروهي تمن٢ مريک يڠ لاءين.
ماله اد تمن٢ سباي يڠ ممقسا دان منکن رماج يڠ اصلڽ باءيق دان تيدق برمسئله⹁ اونتوق ملاکوکن ڤرکارا٢ نيݢاتيف لازيمڽ برمولا دڠن ڤرکارا٢ يڠ تيدق ترلالو سيريوس. لاما-کلاماءن مريک اکن منجادي لبيه براني اونتوق منچوبا ڤرکارا يڠ لبيه بوروق.
موڠکين اي برمولا درڤد کسالهن سڤرتي ممنجت ڤاݢر سکوله دان کمودينڽ براليه کڤد کسالهن يڠ لبيه سيريوس سڤرتي منيڤو⹁ مڠهيسڤ ۏيڤ⹁ مروکوق⹁ منچوري⹁ مڠامبيل داده دان سباݢايڽ.
رماج جوݢ سريڠ منجادي مڠسا بولي اوليه تمن سباي⁏ دان تيدق کيراله سام اد مڠسا دبولي سچارا فيزيکل اتاوڤون سچارا سيبر⹁ کيس بولي بوليه مڠعاقبتکن کچدراءن ايموسي دان فيزيکل يڠ ڤاره سهيڠݢ مڠعاقبتکن کماتين دان کيس ممبونوه ديري.
راماي مڠسا بولي يڠ تيدق دبري راوتن کران مريک تيدق مڠادو اتاو کران اي تيدق مڠعاقبتکن کچدراءن فيزيکل. نامون کسن ايموسي يڠ دتڠݢوڠ مڠسا بولي بوليه مڠعاقبتکن تکنن ڤراساءن دان دالم باڽق کأداءن مڠسا بولي برکموڠکينن اکن منجادي ڤمبولي جک مسئله ايموسي مريک تيدق دراوت.
مسئله تکنن دري تمن سباي اتاو ‘peer pressure‘ سريڠ کالي منکن رماج تتاڤي کورڠ دبري ڤرهاتين اوليه ݢولوڠن ديواسا⹁ باءيق ايبو باڤ ماهوڤون ݢورو٢⹁ موڠکين کران کسنڽ تيدق بربنتوق کچدراءن فيزيکل.
رماج يڠ ترجبق دالم مسئله اين اکن کورڠ کيقينن ديري⹁ موده دڤرݢوناکن دان ݢاݢل ممبينا جاتي ديري عاقبة ترايکوت-ايکوت دڠن ڤڠاروه سکليليڠ سهيڠݢ سڠݢوڤ ملاکوکن ڤربواتن نيݢاتيف ترماسوق مڠامبيل مينومن کرس⹁ برجودي⹁ ترجبق دالم بودايا ل.ݢ.ب.ت.⹁ منريما ايديولوݢي انرکيسمى دان سباݢايڽ.
کونسيڤڽ ݢاي هيدوڤ اداله ڤڽاکيت يڠ ريلاتيفڽ اݢق بهارو دمان رماج يڠ دجڠکيتي ڤڽاکيت اين اکن ترڤرڠکڤ ددالم کهيدوڤن يڠ ڤنوه کڤورا-ڤوراءن دان منجادي انسان يڠ هاڽ ممنتيڠکن کهيدوڤن يڠ برصيفت ماترياليستيک سمات-مات کران مريک ماهو دڤندڠ هيبت⹁ دتريما دان دهورماتي اوليه تمن٢ سباي.
جوسترو⹁ کيت مستي کمبالي کڤد فطره دان هيدوڤ برڤندوکن عادت يڠ برسنديکن شرع. جاڠن. جاڠن کيت منجادي سڤرتي لالڠ دتيوڤ اڠين⁏ کمان اڠين يڠ درس⹁ کسيتو چوندوڠڽ.
ڤرهاتين⹁ ڤندوان دان بيمبيڠن امت ڤنتيڠ دالم ممستيکن رماج تيدق ترساسر درڤد لندسن يڠ بتول دان تيدق موده دڤڠاروهي اوليه اونسور يڠ نيݢاتيف سرتا برجاي ممبنتوق کڤريبادين يڠ موليا⹁ شخصية ديري يڠ ترڤوجي دان جاتي ديري يڠ تيڠݢي.
عادت برسندي شرع⹁ شرع برسندي کتابالله


text:
سباݢاي سأورڠ بليا⹁ ايسو اوندي 18 امت دکت دهاتي ساي. ساي تله بايق منوليس تنتڠ حال اين سبلوم رڠ اوندڠ٢ ترسبوت دلولوسکن ڤد تاهون 2019.
کتيک ايت⹁ ڤارا ڤميمڤين ڤوليتيک درڤد سموا ڤرتي ڤوليتيک تله برساتو مڽوکوڠ اوندي 18⹁ خصڽ ارمادا يڠ ممڤرجواڠکن هق اورڠ مودا. انتارا الاسنڽ ايله حال اين سلارس دڠن عملن ديموکراسي دنيا.
مک ڤد 16 جولاي 2019⹁ ديوان رعيت تله ملولوسکن رڠ اوندڠ٢ ڤرلمباݢاءن (ڤينداءن) 2019 باݢي منورونکن هد عمور مڠاوندي⹁ ڤندفترن ڤڠاوندي اءوتوماتيک⹁ دان منورونکن عمور چالون برتنديڠ ڤيليهن راي کڤد 18 تاهون.
باريسن اهلي ڤرليمن کراجاءن دان ڤمبڠکڠ منچيڤتا سجاره اڤابيلا مڽوکوڠ ماجوريتي لبيه دوا ڤرتيݢ باݢي ملولوسکن رڠ اوندڠ٢ (ڤينداءن) 2019⹁ دديوان رعيت⹁ ثلاث. سڤيکر داتوء محمد عريف محمد يوسف کتيک مڠعمومکن ڤرکارا ايت برکات⹁ سراماي 211 اهلي مڽوکوڠ⹁ ملبيهي جومله يڠ دڤرلوکن ياءيت 148 اورڠ.عيم.ستار – سجاره ترچيڤتا⹁ ڤرليمن لولوس رڠ اوندڠ٢ اوندي 18 تاهون – 16 جولاي 2019
ڤد 25 جولاي 2019⹁ ديوان نݢارا ملولوسکن رڠ اوندڠ٢ ترسبوت دڠن ماجوريتي دوا ڤرتيݢ.
ڤينداءن برکناءن ممڤراوليه سوکوڠن 47 درڤد 68 اهلي ديوان نݢارا ياءيت ملبيهي دوا ڤرتيݢ اوندين ماجوريتي يڠ دڤرلوکن⹁ سلڤس 24 سيناتور مڠامبيل بهاݢين دالم سيسي ڤربحثن.هارين ميترو – ديوان نݢارا لولوس عمور مڠاوندي 18 تاهون – 25 جولاي 2019
مک بليا دسلوروه نݢارا دڠن ݢمبيرا مراعيکن حال اين دان راماي يڠ برچيتا-چيتا اونتوق مڠاوندي ڤدد ڤ.ر.ع. 15.
منتري دجابتن ڤردان منتري (حال احوال اوندڠ٢)⹁ تقي الدين حسن ڤد نوۏيمبر 2020⹁ مڠصحکن بهاوا ڤراتورن بهارو اين اکن دتريما ڤاکاي سليوات-ليواتڽ جولاي تاهون اين.
مڽديهکن لاݢي⹁ کباکڠن اين کدڠرڠ ڤولا کڽاتاءن ببراڤ ڤميمڤين کراجاءن ممڤرسوءالکن ايسو يڠ تله دڤوتوسکن اوليه مريک سنديري.
کنڤ سهيڠݢ باݢاي رومه سياڤ ڤاهت بربوڽي؟
کماتڠن ڤارا بليا اونتوق ممبوات ڤيليهن تله دڤرسوءالکن. والحال⹁ دوا تاهون يڠ لالو ڤارا ڤميمڤين برڤنداڤت بهاوا بليا براوسيا 18 تاهون تله ماتڠ اونتوق مڠاوندي.
دالم سيتواسي اين⹁ راماي يڠ ريساو اڤاکه اسڤيراسي اوندي 18 يڠ تله دجنجيکن اکن ترچاڤاي؟
بليا ترتاڽ-تاڽ⹁ اونتوق ڤ.ر.ع. 15⹁ اوندي 18 ءون ک تق ءون؟


text:
Wn/ms/جڤون منچاتتکن کيس هارين ترتيڠݢي
WIKIBERITA EDISI JAWI - ويکيبريتا ايديسي جاوي
24 جولاي 2020 (جمعة)
جڤوڽ — ايبو نݢارا جڤون ياءيت توکيو منچاتتکن جومله جڠکيتن هارين بهارو ترتيڠݢي نݢارا تربابيت ڤد هاري خميس. نݢارا ماتاهاري تربيت ايت ملاڤورکن سباڽق 366 کيس بهارو دکنل ڤستي لنتس منجاديکن جومله کيس هارين ملبيهي 300 بوات کالي ڤرتام. ڤرتمبهن کيس ترسبوت سأيريڠ دڠن اوسها جڤون ايڠين مرنچقکن کمبالي سيکتور ڤلنچوڠن ملالوءي کيمڤين ڤروموسي.
سومبر[edit | edit source]
- "COVID-19: Jepun catat kes harian tertinggi iaitu sebanyak 366" — استرو اواني, 24 جولاي 2020


text:
Baca versi Rumi di sini.
هاري اين⹁ منتري بسر ڤيراق⹁ احمد فيصل ازومو دري ڤرتي ڤريبومي برساتو مليسيا تله کاله دالم اوندي ڤرچاي دديوان اوندڠن نݢري ڤيراق.
دالم سيتواسي ڤوليتيک يڠ ݢنتيڠ ڤد ساعت اين⹁ ڤ.ڤ.ب.م. منريما تمڤارن هيبت اڤابيلا ديوان اوندڠن نݢري ڤيراق منولق منتري بسر يڠ مروڤاکن ڤميمڤين کنن ڤرتي ايت.
اونتوق ريکود⹁ احمد فيصل ازومو ايله تيمبالن ڤريسيدن ڤرتي ڤريبومي برساتو مليسيا.
درڤد 33 ادون کراجاءن درڤد ڤريکاتن ناسيونل دان امنو⹁ هاڽ سڤولوه ادون مڽوکوڠ بلياو.
دون ڤيراق ممڤوڽاءي 59 ادون⹁ نامون هاڽ 48 ادون يڠ حاضير مانکالا 11 ادون تيدق حاضير سماس اوندين تدي.
اڤاکه کجادين دڤيراق اين ممبري ݢمبارن ترهادڤ تهڤ سوکوڠن بلوک کراجاءن کڤد ڤ.ڤ.ب.م. دڤريڠکت ڤرسکوتوان؟
ڤريکاتن ناسيونل سباݢاي سبواه ݢابوڠن ڤوليتيک تيدق ممڤوڽاءي ماجوريتي دديوان رعيت⹁ نامون دسوکوڠ اوليه باريسن ناسيونل⹁ ݢابوڠن ڤرتي ساراوق⹁ ڤرتي برساتو سابه سرت سأورڠ اهلي ڤرليمن بيبس اونتوق ممبنتوق کراجاءن.
نامون ترداڤت ڤرݢيسيرن سچارا تربوک دأنتارا ڤميمڤين ڤ.ڤ.ب.م. دان ڤرتي يڠ مڽوکوڠ ڤريکاتن ناسيونل⁏ سهيڠݢکن اهلي ڤرليمن کراجاءن سنديري منونتوت تن سري محي الدين ياسين ممبوقتيکن بلياو کيني ماسيه ممڤوڽاءي سوکوڠن ماجوريتي.
ڤد کتيک اين⹁کراجاءن ممڤوڽاءي 111 اهلي ڤرليمن ﴿دڠن سوکوڠن سأورڠ اهلي ڤرليمن بيبس﴾⹁ مانکالا ڤمبڠکڠ ممڤوڽاءخ 108 اهلي ڤرليمن.
ڤرسوءالن يڠ سريڠ دبڠکيتکن اوليه ڤمبڠکڠ اداله⹁ اداکه کسموا 111 اهلي ڤرليمن کراجاءن ترسبوت ماسيه مڽوکوڠ محي الدين ڤد کتيک اين؟
ڤريستيوا دڤيراق تله منونجوقکن بهاوا ادون کراجاءن سنديري تيدق لاݢي برسام کڤيمڤينن دباوه تيمبالن ڤريسيدن ڤ.ڤ.ب.م.
نامون⹁ والاوڤون کاله⹁ احمد فيصل تله ممبوقتيکن بهاوا بلياو براني دان برسديا مڠهادڤي اوندي ڤرچاي.
ڤرسوءالنڽ⹁ اداکه ديوان رعيت اکن مڠاداکن اوندي ڤرچاي دان اوندي تيدق ڤرچاي ترهادڤ تن سري محي الدين؟
Like this:
Like Loading...
Baca versi Rumi di sini.
کراجاءن سديا مڠکاجي چدڠن ممبنرکن ڤڠلوارن کوڤولن واڠ سيمڤانن ڤکرجا ﴿ک.و.س.ڤ.﴾ درڤد اکاءون 1 اونتوق ممبانتو رعيت يڠ مڠهادڤي کسوسهن دان يڠ بنر٢ ممرلوکن.
ڤردان منتري⹁ تن سري محى الدين ياسين برکات⹁ ڤرکارا ايت تله دبينچڠکن بلياو برسام منتري کواڠن⹁ تڠکو داتوء سري ظفرل تڠکو عبد العزيز.
تݢسڽ⹁ سباݢاي کراجاءن يڠ برتاڠݢوڠجاوب⹁ محى الدين اکوءي ڤرلو دأيمباڠي کڤرلوان جڠک ڤينديق اينديۏيدو يڠ ترججس دڠن ماس هادڤن جڠک ڤنجاڠدان کڤرلوان سيمڤانن ڤرساراءن⹁ لاڤور اواني.
“کيت ڤد داسرڽ برستوجو دان برسديا اونتوق مڠکاجي چدڠن باݢايمان کيتداڤت ممبنتو رعيت يڠ مڠهادڤي کسوسهن دان مريک يڠ بنر٢ ممرلوکن.
“سام اد مريک اين بوليه کيت بنرکن اونتوق کلوار ڤراونتوقن دري اکاءون ساتو – يڠ بياساڽ کيت تاهي اي اداله اونتوق جڠک ماس ڤنجڠ اڤابيلا عمور مريک سوده توا اتاو اڤابيلا تيدق اد دويت.
“جادي رياکسي اول کيت اداله سبوليه موڠکين⹁ جڠن سنتوه واڠ ايت.
“ي⹁ مريک مڠهادڤي کأداءن يڠ امت سوسه⹁ سبب ايت بلنجاون ننتي کالاو دتوڠو موڠکين اد ڤمبرين دان بنتوان يڠ کراجاءن سمڤايکن.
“کالاو ايت دأڠݢڤ مماداءي⹁ تيدق ڤرلو کلوارکن واڠ يڠ تله دسيمڤن ﴿اکاءون ک.و.س.ڤ.﴾ ايت⹁” کاتڽ ڤد سيسي واونچارا خاص ڤرابلنجاون 2021 برسام ميديا سچارا ماي هاري اين.
جلسڽ⹁ کراجاءن سوده ملقسانکن کلوڠݢارن برهوبوڠ ک.و.س.ڤ.⹁ خصوصڽ ممبنتکن چارومن ڤکرجا دکورڠکن درڤد 11 ڤراتوس کڤد 7 ڤراتوس دان جوݢ اءي-ليستاري يڠ ممبنرکن ڤڠلوارن درڤد اکاءون 2 سباڽق 6,000 ريڠݢيت سأورڠ.
“همڤير 70 ڤراتوس درڤد اهلي ک.و.س.ڤ. مميليه اونتوق مڠورڠکن چارومن ڤکرجا 11 ڤراتوس ک7 ڤراتوس يڠ کيني مڽومبڠ کڤد منيڠکتکن ڤنداڤتن بوليه ݢون (disposable income) سباڽق همڤير 700 جوتا ريڠݢيت سبولن.
ڤد ماس يڠ سام⹁ لبيه درڤد 30 ڤراتوس اهلي ک.و.س.ڤ. ممڤوڽاءي سيمڤنن ک.و.س.ڤ. کورڠ درڤد 5,000 ريڠݢيت دان دڠن ايت⹁ سيمڤنن ک.و.س.ڤ. تيدق سمستيڽ داڤت مناڠني ماسئله اليرن توناي ڤنچاروم ک.و.س.ڤ.⹁” کاتڽ.
Like this:
Like Loading...
يڠ دڤرتوان اݢوڠ مليسيا⹁ السلطان عبد الله سلطان احمد شاه برکنن مڠاداکن رونديڠن دڠن راج٢ ملايو داستان نݢارا دالم ماس تردکت⹁ سوسولن منريما مڠادڤ ڤردان منتري⹁ تن سري محى الدين ياسين سمالم.
رونديڠن ترسبوت اداله بݢي ممبينچڠکن دان ممڤرهالوسي چدڠن٢ يڠ تله دکموککن اوليه محى الدين ياسين کتيک دايستان عبد العزيز سمالم.
ددالم کڽاتاءن رسمي يڠ دکلوارکن استان نݢارا سبنتر تادي⹁ داتوء ڤڠلولا بيجاي دراج⹁ داتوء ايندرا احمد فضيل شامس الدين مڠاتکن بهاوا دالم سيسي يڠ برلڠسوڠ سلاما لبيه کورڠ ساتو ستڠه جم ايت⹁ السلطان عبد الله تله برکنن منريما سمبه تعليمت چدڠن٢ يڠ تله دچاڤاي اوليه مشوارت خاص جماعه منتري سمالم اونتوق ڤرتيمباڠن دان امڤون ڤرکنن سري ڤادوک بݢيندا بݢي ڤلقساناءنڽ.
اداله دمعلومکن بهاوا السلطان عبد الله امت ممهمي کڤرلوان کلڠسوڠن ڤنتدبيرن نݢارا اونتوق ممراڠي انچمن وابق کوۏيد-19. مله سري ڤادوک بݢيندا توروت امت ڤريهاتين ترهادڤ کݢليسهن دان کݢوسرن رعيت ايکورن درڤد ڤرکمباڠن ترکيني اين.
سهوبوڠن دڠن ايت⹁ السلطان عبد الله توروت مناصيحتي سلوروه ورݢ مليسيا اݢر برتنڠ⹁ تيدق ڤانيک دان برصبر دالم مڠهادڤي سيتواسي ترکيني.
رعيت توروت دنصيحتي اݢر تيدق ممبوات سبارڠ سڤيکولاسي يڠ بوليه منيمبولکن ککليروان دان کرسهن سرت مڠݢوݢتکن کتنترامن نݢارا اين.
برهوبوڠ دڠن کناءيقن مندادق کيس ڤوسيتيف هارين کوۏيد-19 دان کووجودن ببراڤ کلوستر باهرو يڠ برتروسن دنݢارا اين⹁ السلطان عبد الله مڠاولاڠي تيته نصيحت سري ڤادقک بݢيندا کڤد رعيت اونتوق تروس مماءينکن ڤرانن ماسيڠ٢ دان برديسيڤلين مماتوهي ڤروسيدور اوڤراسي ستاندرد دان تاتچارا عملن کبياساءن باهرو دالم ممبنتو ڤيهق برکواس ممراڠي کوۏيد-19 دمي کسلامتن ديري سرت مشراکت.
السلطان عبد الله توروت مڠاجق سلوروه رعيت مليسيا اونتوق برسام بردعاء سموݢ مليسيا سنتياس درحمتي دان دليندوڠي دري سݢالا بنتوق انچمن سرت ڤنولرن کوۏيد-19 اين داڤت دبنترس دڠن برکسن دان دأخيري دڠن سݢرا.
Like this:
Like Loading...
Baca versi Rumi di sini.
ميديا دبريتاهو بهاوا ڤردان منتري مليسيا⹁ تن سري محى الدين ياسين تيدق اکن ممبوات سبارڠ ڤڠعمومن سچارا لڠسوڠ ڤد مالم اين.
اي سلڤس بلياو مڠادڤ يڠ دڤرتوان اݢوڠ السلطان عبدالله رعاية الدين المصطافى بالله شاه برهوبوڠ ڤڠايشتيهرن ضرورة کصيحتن.
باݢايمانڤون تيدق جلس سام اد ڤردان منتري اکن مڠلوارکن کڽاتاءن برکناءن ڤرکارا ايت مالم اين.
دفهمکن بهاوا ڤيهق استان جوݢ دجڠک تيدق مڠلوارکن سبارڠ کڽاتاءن مالم اين.
ترداهولو⹁ کابينيت دالم مشوارت خاص يڠ دڤڠروسيکن محى الدين هاري اين دلاڤورکن ستوجو دڠن ڤلقساناءن ضرورة کصيحتن اتس داسر مناڠني ڤنولرن کوۏيد-19.
لڠکه ايت دأمبيل سوسولن کتيدقتنتوان برتروسن دالم نݢارا دان کتيک محى الدين بردڤن دسقن درڤد لوار دان دالم.
باݢايمانڤون⹁ ذى مليسيان اينساءيت ﴿The Malaysian Insight﴿ ممتيق سومبر برکات ڤرينته ايت ڤرلو دڤاکيجکن سمولا اݢر تيدق منچتوسکن راس ڤانيک دکالڠن رعيت.
دسبله ڤتڠ⹁ محى الدين کايستان عبد العزيز دکوانتن بݢي مڠادڤ السلطان عبد الله⹁ دڤرچاياءي برکناءن ڤرکارا ايت.
بريتا ضرورة کصيحتن ايت مڠوندڠ بانتهن ڤمبڠکڠ⹁ انتاراڽ اوليه بکس منتري کصيحتن دوکتور ذو الکفل احمد يڠ برکات اوسها مڠکڠ کوۏيد-19 تيدق ممرلوکن ضرورة.
ڤريسيدن ڤرتي کعاديلن رعيت انوار ابراهيم ڤولا مڽيفتکن اي مموڠکينکن نݢارا کأره کديکتاتورن⹁ دان کراجاءن ماهو منجاديکن وابق ايت سباݢاي السن مڽکت ڤروسيس ڤرليمن.
Like this:
Like Loading...
Baca versi Rumi di sini.
تن سري محى الدين ياسين دليهت منيڠݢلکن ڤکارڠن ايستان عبد العزيز د سيني کيرا٢ ڤوکول 7.10 ڤتڠ ستله سلساي مڠادڤ يڠ دڤرتوان اݢوڠ⹁ السلطان عبد الله رعاية الدين المصطافى بالله شاه.
ڤردان منتري يڠ توروت دسرتاءي ڤڠليم اڠکاتن تنترا⹁ جينرل تن سري افندى بواڠ تيبا دايستان ايت کيرا٢ ڤوکول 4.40 ڤتڠ.
محى الدين ملواڠکن ماس کيرا٢ دوا جم 30 مينيت مڠادڤ يڠ دڤرتوان اݢوڠ.
بلياو مڠادڤ السلطان عبد الله سلڤس کابينيت دکاتکن برستوجو دڠن ڤلقساناءن ضرورة بݢي مناڠني ڤنولرن کوۏيد-19.
دفهمکن⹁ مشوارت خاص کابينيت دڤوتراجاي ڤݢي اين ممبينچڠکن ببراڤ چادڠن برکاءيتن ڤمبنتاڠن بلانجاون 2021 يڠ دجادوالکن بولن دڤن⹁ کتيک نݢارا سدڠ برڤرڠ دڠن ݢلومبڠ کتيݢ کوۏيد-19.
ساله ساتو ڤيليهن اداله ضرورة ايکونومي.
لڠکه ايت دفهمکن بوليه ممبريکن باڽق ماس کڤد کراجاءن مڠاوروسکن کوۏيد-19 تانڤ ترݢاڠݢو اوليه کريسيس ڤوليتيک.
Like this:
Like Loading...
Baca versi Rumi di sini.
تن سري محى الدين يادين مڠادڤ يڠ دڤرتوان اݢوڠ⹁ السلطان عبد الله رعاية الدين المصطافى بالله شاه داستان عبد العزيز دسيني⹁ ڤتڠ تادي.
ڤردان منتري تيبا دڤينتو ماسوق ايستان برکناءن ڤد ڤوکول 4.40 ڤتڠ اين.
محى الدين برݢݢس ککوانتن سلڤس ممڤڠروسيکن مشوارت خص کابينيت دجابتن ڤردان منتري ڤاݢي تادي.
ڤڠليم اڠکاتن تنترا مليسيا⹁ جينرل تن سري افندى بواڠ⹁ اداله دانتارا يڠ دليهت براد دالم کونۏوي مڠايکوري ڤردان منتري کتيک مماسوقي ايستان.
Like this:
Like Loading...
Baca versi Rumi di sini.
کابينيت برستوجو دڠن ڤلقساناءن ضرورة باݢي مناڠني ڤنولرن کوۏيد-19.
ڤرکارا ايت دڤوتوسکن دالم مشوارت خاص هاري اين يڠ دڤڠروسيکن اوليه ڤردان منتري⹁ محى الدين ياسين دڤوتراجاي.
“توڠݢو ڤڠعمومن⹁” کات سأورڠ منتري يڠ اڠݢن نامڽ ددهکن کتيک دهوبوڠي اخبر مليسياکيني.
لڠکه ايت دأمبيل سوسولن کتيدقتنتوان برتروسن دالم نݢارا دان کتيک محى الدين بردڤن دسقن درڤد لوار دان دالم.
سمنتارا ايت⹁ ممتيق سومبر ذ مليسيان اينساءيت ﴿The Malaysian Insight﴾ ملاڤورکن ڤرکاتاءن ضرورة ايت هاروس دڤاکيجکن سمولا سوڤاي تيدق منچتوسکن راس ڤانيق دکالڠن رعيت⹁
“مريک تق اکن ڤڠݢيل ضرورة⹁ تتاڤي نام بارو لاءين. سسواتو يڠ برکاءيتن دڠن کوۏيد-19⹁” منوروت سومبر ايت.
دفاهمکن باهوا محى الدين دجاڠک مڠادڤ يڠ دڤرتوان اݢوڠ باݢي منداڤتکن ڤرکنن بݢيندا.
باݢايمانڤون⹁ ڤرکارا اين ماسيه تيدق داڤت دصحکن.
سمنتارا ايت⹁ ڤي. اين. بي. بي. سي. ڤورتل ملاڤورکن کراجاءن اکن مڠعمومکن ضرورة کصيحتن دالم تيمڤوه تردکت باݢي لبيه تومڤوان کڤد اوسها مناڠني ايسو ڤنولرن کوۏيد-19.
ممتوق سومبر⹁ ڤورتل رسمي کلب ڤڽوکوڠ کراجاءن ڤريکاتن ناسيونل ايت برکات محى الدين سوده منداڤتکن ڤندڠن ڤوليس⹁ تنترا⹁ مجليس کسلامتن نݢارا⹁ ڤجابت ڤݢوام نݢارا دان کمنتريان کصيحتن مليسيا.
“باݢايمانڤون⹁ اورڠ راماي تيدق ڤرلو بيمبڠ کرانا اي بوکن ڤرينته برکوروڠ دان مريک ماسيه بوليه کلوار دري رومه اونتوق ممبلي بارڠن کڤرلوان هاريان سڤرتي بواسا دڠن شارت ڤرلو مماتوهي ايس او ڤي دتتڤکن کراجاءن⹁” کاتڽ.
Like this:
Like Loading...


text:
کڤوتوسن مشوارت مجليس ترتيڠݢي (م.ت.) امنو بهاوا ڤمبوبرن ڤرليمن هندقله دأداکن دالم ماس تردکت تله مڠوندڠ ڤلباݢاي رياکسي.
دالم ممبڠکيتکن سوءال بنجير⹁ لوڤاکه کيت بهاوا سبلوم وابق کوۏيد-19⹁ ڤڤريقساءن س.ڤ.م. دان س.ت.ڤ.م. دأداکن ڤد ستياڤ اخير تاهون؟ کناڤ تياد ڤولا يڠ برتيندق مڠاداکن ڤرهيمڤونن اونتوق ممبنته؟
باݢي ساي⹁ ماسيڠ٢ بيبس ملونترکن ڤنداڤت تتاڤي کيت مستي مڠهورماتي ڤرکارا 40(1) ڤرلمباݢاءن ڤرسکوتوان.
سڤرتي توليسن٢ ساي دأخبر اوتوسن مليسيا⹁ ڤنديرين ساي تنتڠ حال اين اداله جلس دان تتڤ.
کيت تيدق واجر منڠݢوهکن ڤرکارا يڠ تله دتڠݢوهکن سجق دوا تاهون يڠ لالو کران مندت درڤد رعيت اداله امت ڤنتيڠ دمي منجامين کستابيلن ڤوليتيک.
تياد ݢوناڽ کيت ممڤرتيکايکن کأبصحن ڤردان منتري جک کيت تيدق ماهو ڤردان منتري دأبصحکن دڠن ممولڠکن مندت کڤد رعيت.
اڤ ݢوناڽ برچاکؤ سوءال ديموکراسي جک کيت برتيندق مليڠهکن ڤروسيس ديموکراسي؟
مڠمبيل چونتوه ڤرايستيوا 1981⹁ اڤابيلا تون محضير ڤرتام کالي منجادي ڤردان منتري ڤد بولن جولاي تاهون ترسبوت⹁ تون تله ممبوبر ڤرليمن هاڽ سکيتر لاڤن بولن سهاج سلڤس ايت.
ايت اياله تيمڤوه ڤرليمن ترسيڠکت دالم سجاره نݢارا⹁ ياءيت تيݢ تاهون⹁ لاڤن بولن دان توجوه هاري⁏ ماناکالا ڤيليهن راي عموم (ڤ.ر.ع.) دأداکن کورڠ سبولن سلڤس تاريخ ڤمبوبرن ايت.
حال اين ڤنتيڠ اونتوق دڤرهاتيکن⹁ کران سيتواسي کيت اݢق ميريڤ سيتواسي 1981 دمان ڤرتوکرن ڤردان منتري برلاکو بوکن ملالوءي ڤ.ر.ع.
بݢيتو جوݢ دالم سيتواسي يڠ سروڤا اڤابيلا برلاکو ڤراوبهن کواس درڤد تون محضير کڤد تون عبدالله⹁ دان درڤد تون عبدالله کڤد داتوء سري نجيب⁏ ڤ.ر.ع. دأداکن تيدق لاما ستله ايت.
ڤرکارا اين ڤنتيڠ دالم سيستىم ديموکراسي مودن اونتوق ممستيکن ستياڤ ڤراوبهن ڤوچوق ڤيمڤينن نݢارا منداڤت مندت درڤد رعيت.
سلاري دڠن عملن نݢارا سبلوم اين⹁ ڤ.ر.ع.15 سڤاتوتڽ دأداکن سجق 2020 لاݢي⁏ ياءيت کتيک تن سري محي الدين منجادي ڤردان منتري حاصيل ڤراليهن کواس درڤد ڤ.ه. کڤد ڤ.ن. يڠ برلاکو بوکن ملالوءي ڤ.ر.ع.
ستاهون سلڤس ايت⹁ جاوتن ڤردان منتري براوبه کڤد داتوء سري اسماعيل صبري⹁ سکالي لاݢي تنڤا ملالوءي ڤ.ر.ع.
مک مندت هندقله دکمباليکن سچڤت موڠکين اݢر کدودوقن کراجاءن داڤت دأبصحکن.


text:
باڬي عين عفيني لطيف، 23 تاهون يڠ برأصل دري كلاڠ سلاڠور ممبريتاهو مولا مماكاي نقاب سأول اوسياڽ 18 تاهون. منوروتڽ مميليه اونتوق مماكاي نقاب اداله دسببكن فكتور كسلامتن كران ديريڽ تربابيت اكتيف دڠن ڤروڬرام volunteer ، فاسيليتاتور دان جوڬ street دعوة.
“ساي مماكاي نقاب اتس كريلاءن ديري سنديري دان تياد ڤقساءن. سبنرڽ ڤندوروڠ اوتام اونتوق مماكاي نقاب اين اداله اڤابيلا ممباچ قيصه-قيصه ڤارا استري نبي يڠ ممڤوڽاءي اخلاق ايستيميوا. دڠن ڤاكاي نقاب اين سچارا تيدق لڠسوڠ داڤت ممبنتو ديري سنديري اونتوق لبيه منجاڬ مرواه ديري، ڤرچاكڤن، اخلاق دان سباڬايڽ.
“والاو باڬايماناڤون ساي جوڬ توروت بردڤن دڠن هالڠن اڤابيلا مولا-مولا مڠمبيل كڤوتوسن برنقاب اين. هالڠن اوتام ڤد ڤرمولاءن اداله كلوارڬ كران بلوم ڤرنه اد يڠ مماكاي نقاب، جادي مريك اڬق تركجوت اونتوق منريما.
“تتاڤي لاما كلاماءن كلوارڬ ممهمي كران مريك فهم مينت ساي بربقتي ڤد مشاركت. اي جوڬ بنتو منجاڬ كسلامتن ديري ساي جوڬ كران سريڠ برڬرق سنديري،” اوڠكڤ عين كتيك دتموءي اوساي سيسي فوتوڬرافي.
ڤندڠن بربيذا مشاركت
تمبه عين عفيني اتاو مسرا دڤڠڬيل عين لاڬي، دالم حال اين دي جوڬ سبنرڽ توروت بردڤن دڠن ڤندڠن مشاركت يڠ مليهت مريك يڠ برنقاب اين دالم سيسي بربيذا.
“ سكيڤتيكل مشاركت بياساڽ اكن ممندڠ كيت سباڬاي سمڤورنا تنڤا ساله دان سيلڤ. جادي بيلا اد كسيلڤن دري ديري سنديري، مشاركت اكن ممڤرتيكايكن ڤاكاين دان نقاب يڠ دڤاكاي.
سدڠكن اي دوا بندا يڠ بربيذا تتاڤي ڤرلو سإيريڠ. جادي كامي يڠ مماكاي نقاب اين ڤرلو لبيه برهاتي-هاتي دالم ستياڤ ڤرچاكڤن اتاو ڤربواتن اونتوق مڠيلقكن كسيلڤن يڠ بوليه ممبوروقكن ڤاكاين استري نبي اين.
“جك دلوار نڬارا مريك جوڬ اكن ممندڠ ڤليق اتاو سبهاڬين اكن ڤندڠ سباڬاي ايكستريم. تتاڤي ڤرلو فهم بهاوا نقاب بوكنله واجب، جك منداتڠكن كموضرتن ڤد ديري سنديري بوليه دبوك. اين كران ڤمهمن اورڠ لوار نڬارا تيدق سام دڠن كيت،” جلسڽ لاڬي.
تق ترلينتس دفيكيرن اونتوق ممبوكڽ
منوروت عين جوڬ منجادي چابرن اوتام دالم برنقاب اين اداله اونتوق مڠيلقكن ديري درڤد برسيكڤ تبرّج. اتاو دالم كات لاءين برلبيهن دالم برهياس.
“والاوڤون برنقاب تتاڤي تيدق سمستيڽ سوسه اونتوق برفيشن، چوما ڤرلو اد باتسن. تيدق برلبيه-لبيهن دان ترلالو منونجول هيڠڬ منداتڠكن فتنه. سكارڠ سوده باڽق باجو فيشن مسلمه جادي موده اونتوق كامي مميليه ڤاكاين يڠ تريندي تتاڤي ككل منوتوڤ عورة دان سوڤن.
“ساي لبيه سوكاكن ڬاي يڠ ريڠكس، كمس، سليسا دان ورنا pastel. باڬي عين والاوڤون برنقاب ڤرلو تمڤيل كمس دان سوڤن سبب كيت تق ماهو منمڤقكن ايميج مماكاي ڤورده اين مڽوسهكن اتاو ممببنكن.
“سڤنجڠ انم تاهون برنقاب اين، تيدق ڤرنه ترلينتس سكاليڤون دالم فيكيرن اونتوق ممبوكڽ. ساي لبيه سليسا دڠن كاداءن سكارڠ اين،” جلسڽ لاڬي تيدق ڤرنه مڽسل مماكاي نقاب ، ماله لبيه باڽق برشكور سبب نقاب اين ممبري 1001 ڤڠاجرن ڤد ديريڽ. ترلالو باڽق عبرة يڠ دتريما بركاءيتن نقاب.
سبلوم مڠاخيري ڤربوالن، عين جوڬ توروت منيتيڤكن ڤسنن بوات حجابي دان نقابيس يڠ بڬيتو مندالم مقصودڽ.
“كيت چوبا يڠ سباءيقڽ اونتوق منوتوڤ عورة دڠن سمڤورنا هتى دڠن سكچيل-كچيل ڤركارا سڤرتي hand sock دان ستوكيڠ. چوبا سداي اوڤاي منجاڬ اخلاق اڬر سإيريڠ دڠن ڤماكاين كران اي ملامبڠكن اسلام ايت باڬايمان،” تمبهڽ لاڬي.
عين سبلوم اين viral دڠن كيس ڤرچراين دڠن سأورڠ ڤندعوه بيبس. كتيك سيسي فوتوڬرافي دي سدڠ سارت مڠاندوڠ انق ڤرتام دان ڤد توجوه شوال تله سلامت ملاهيركن سأورڠ بايي للاكي.


text:
تياد ايسو ڤمبنتوقن کراجاءن بهارو مليسيا دالم ڤرتموان دأنتارا يڠ دڤرتوان اݢوڠ⹁ السلطان عبد الله رعاية الدين ال مسطافى بالله شه دڠن انور ابراهيم ڤاݢي اين.
حال ايت دجلسکن ڤريسيدن ڤ.ک.ر. برکناءن سلڤس کلوار دري استان نݢارا ڤد جم 11.54 ڤاݢي اين.
“ايت سوءال يڠ تيدق بربڠکيت سکارڠ⹁” کاتاڽ منجاوب سوءالن ڤمبريتا تنتڠ اڤاکه ايسو ايت اد دسبوت دالم ڤرتموانڽ دڠن يڠ دڤرتوان اݢوڠ.
دسوءال تنتڠ اڤاکه توجوان يڠ دڤرتوان اݢوڠ ممڠݢيل ڤميمڤين٢ ڤرتي مڠادڤ بݢيندا دالم ببراڤ هاري اين⹁ کات انور⹁ حق ايت ترڤولڠ ڤد بݢيندا.
“ايت ترسره ڤد توانکو.
“تاڤي برداسرکن ڤڠالمن ساي تادي⹁ توانکو برلاڤڠ دادا مندڠر سموا ڤندڠن ⹁” کاتاڽ.
انور يڠ جوݢ ڤڠروسي ڤاکتن هارڤن منمبه دي توروت مڽدياکن لاڤورن دان کاجين اونتوق ڤرتيمبڠن يڠ دڤرتوان اݢون برهوبوڠ ببراڤ ايسو بربڠکيت.


text:
تيندقن ڤ.ک.ر. مڠݢوناکن لوݢو ڤرتيڽ سنديري ڤد ڤيليهن راي نݢري (ڤ.ر.ن.) جوهر تله منيمبولکن ڤلباݢاي سڤيکولاسي⁏ اڤاته لاݢي ڤريسيدن ڤ.ک.ر.⹁ داتوء سري انوار ابراهيم اياله ڤڠروسي ڤاکتن هارڤن (ڤ.ه.).
اونتوق ريکود⹁ ڤ.ه. تله کاله تروق دالم ڤ.ر.ن. ملاک اخير تاهون لڤس⁏ دان ڤ.ک.ر. يڠ برتنديڠ دباوه لمبڠ ڤ.ه. تله ݢاݢل ممنڠي سبارڠ کروسي يڠ مريک تنديڠي.
اين مڽببکن سبهاݢين درڤد اهلي٢ ڤرتي اڠݢوتا ڤ.ه. تيدق ڤواس هاتي دان مولا مڽالهکن ڤرتي٢ لاءين⁏ بياساله اڤابيلا کاله تروق⹁ تنتو اکن تيمبول ڤراساءن ماره دان کچيوا.
نامون⹁ اداکه ستراتݢي اين اکن ممبري کلبيهن کڤد ڤ.ک.ر. يڠ کيني ماسيه برناءوڠ دباوه ڤ.ه.؟
اداکه بنر بڠسا جوهر اکن مميليه ڤ.ک.ر. هاڽ کران ڤرتي ايت تيدق مڠݢوناکن لمبڠ ڤ.ه. نامون ماسيه برناءوڠ دباوه ڤ.ه.؟
ڤرسوءالنڽ:
- سياڤاکه چالون م.ب. ڤ.ک.ر.⁏ اداکه اينديۏيدو ين سام دڠن چالون م.ب. ڤ.ه.؟
- اداکه ڤ.ک.ر. مڠݢوناکن مانيفيستو يڠ سام دڠن مانيفيستو ڤ.ه.؟
منوروت لاڤورن فري مليسيا تودي (ايف.عيم.تي.)⹁ کتوا ستياءوسها ڤڠلولا ڤ.ک.ر.⹁ نيق نظمي نيق احمد برکات⹁ لوݢو ڤ.ک.ر. لبيه دکنلي بربنديڠ دي.أي.ڤي.⹁ دان ڤان ممندڠکن ڤرتي ايت بردڤن ککڠن دببراڤ کاوسن.
“سوءال لوݢو اين تکتيک⹁ باݢي ساي⹁ ساي ستوجو لوݢو بوکن سݢالاڽ⹁ تتاڤي ايت تکتيک ڤ.ک.ر. نق ممنڠي اوندي دالم کالڠن جنترا دان ڤڽوکوڠ⹁ سبب لوݢو کيت دکنلي لاما⹁ لوݢو روکيت (دي.أي.ڤي.) اد ککڠن دکاوسن ترتنتو.”
ايف.عيم.تي. (ݢونا لوݢو سنديري دالم ڤ.ر.ن. جوهر تکتيک اونتوق منڠ⹁ کات ڤميمڤين ڤ.ک.ر.) 5 فيبرواري 2022
نامون⹁ ترداڤت ڤمرهاتي ڤوليتيک يڠ برڤنداڤت بهاوا ستراتݢي اين بوليه ممبري ݢمبرن بهاوا ترداڤت مسئله دالم ݢابوڠن ڤ.ه.
رونديڠن اڠݢوتا ڤرتي ڤ.ه. برسام ڤرتي ڤيمڤينن سيد صديق ياءيت ايکتن ديموکراتيک مليسيا تنڤا کحاضيرن واکيل ڤ.ک.ر. لبيه مڠهاڠتکن سڤيکولاسي اين.
حال اين سماکين دڤرکاتاکن اڤابيلا انوار ابراهيم سباݢاي ڤڠروسي ڤ.ه. تيدق مڠحاضيري مجليس مننداتاڠني ميمورندوم ڤرسفهمن انتارا دي.أي.ڤي. دان ڤان برسام ايکتن ديموکراتيک مليسيا اونتوق ممبوليهکن ڤرتي اورڠ مودا ايت برتنديڠ دباوه ڤايوڠ ڤ.ه. دالم ڤ.ر.ن. جوهر.
تيندقن سيد صديق مڠکريتيک ݢوڤالاکريشنن درڤد ڤ.ک.ر. سماس بلياو برخدمت سباݢاي واکيل رعيت دکاوسن ديوان اوندڠن نݢري (دون) تيرم سبلوم ممينتا معاف جوݢ منيمبولکن ڤلباݢاي ڤرسيڤسي.
برجاياکه ڤ.ک.ر. منبوس ککالهن مريک دالم ڤ.ر.ن. ملاک دڠن برتنديڠ اتس لوݢو مريک سنديري؟
Like this:
Like Loading...
کتوا ڤمبڠکڠ⹁ داتوء سري انوار ابراحيم منددهکن بهاوا ليما درڤد اهلي ڤرليمن ڤرتي ايت منريما اوݢوتن دان سوݢوقن سباݢاي ‘اومڤن’ اونتوق مناريق دوکوڠن (سوکوڠن) مريک.
جلس انوار⹁ اوݢوتن تربابيت هاڽ اونتوق مندرا اهلي ڤرليمن ڤمبڠکڠ اݢر مڽاتکن سوکوڠن ڤد ڤيهق ترتنتو.
“دالم کيس س.ڤ.ر.م. يڠ تربارو⹁ ميمڠ ڽات اي جادي سنجاتا ڤوليتيک. کالاو لومڤت⹁ سياستن دتڠݢوه⹁ کامو تتڤ ددرا.
“ساي ڤاݢي ايسوق اکن توليس ڤد کتوا ڤسوروجهاي س.ڤ.ر.م.⹁ داتوء سري اعظم باکي ممينتا ڤرتموان اونتوق جلسکن حال سدميکين.
“سلاءين يڠ برهورمت ندرة (ندرة اسماعيل – سکيجڠ)⹁ (اهلي ڤرليمن) ڤادڠ سراي⹁ سوڠاي سيڤوت⹁ ڤوتاتن⹁ ميري ميمڠ سبوت اد يڠ مريک بري اوݢوتن اتاو ڤلاوا دڠن ڤلباݢاي سوݢوقن دان اومڤن اونتوق مناريق دوکوڠن مريک⹁” دده انوار لاݢي.
اوجرڽ⹁ سموا ڤميمڤين ڤ.ک.ر. دڤريڠکت ڤوست دان نݢري سنتياسا مڽوکوڠ اݢيندا ممبنترس جنايه.
نامون تݢس انوار⹁ جک اوݢوتن دبوات دمي منکن ببراڤ اهلي ڤرليمن ڤمبڠکڠ اݢر منداڤت سوکوڠن⹁ کاتڽ ايت اداله ڤوليتيک ڤنيڤوان.
“ساي نق تݢسکن دسيني⹁ دڠن تاريق ليما اتاو انم اورڠ کڤرليمن ڤون بلوم چوکوڤ 110 اهلي ڤرليمن.
“اين ساي ڤستي دڠن کڽاتاءن يڠ جلس⹁” کاتڽ لاݢي.
دالم ڤرکمبڠن برکاءيتن⹁ انوار توروت منددهکن بهاوا ترداڤت منتري کانن برتمو دڠن اهلي ڤرليمن کوالا لاڠت⹁ دوکتور سيۏيئر جايکومر سبلوم اهلي ڤرليمن ايت مڠعمومکن کلوار ڤ.ک.ر. بارو٢ اين.
“دي (دوکتور سيۏيئر) جومڤ ساي سميڠݢو سبلوم ايت⹁ دي جومڤ ساي دان سبوت فصل مسئله يڠ دي هادڤي.
“ساي بريتاهو دي⹁ جڠن ريساو جک دي تيدق برساله⹁ کيت (ڤ.ک.ر.) اکن ڤرتاهن دي.
“کمودين دي چاکڤ⹁ دي برجومڤ دڠن منتري کانن يڠ جوݢ مڠاوݢوت دي⹁” کات انوار لاݢي.
سبلوم اين⹁ دوکتور سيۏيئر دالم ساتو کڽاتاءن ميديا ممعلومکن بلياو ملتقکن جاوتن سباݢاي ناءيب ڤريسيدن ڤ.ک.ر. دان کلوار دري ڤرتي ايت برکوات کواس سرتا-مرتا ڤد 13 مچ لالو.
منوروتڽ⹁ تيندقن ايت دبوات سلڤس بلياو کچيوا ترهادڤ سيتواسي ڤوليتيک يڠ برلاکو دنݢارا اين.
دالم ڤد ايت⹁ دوکتور سيۏيئر توروت مڠعمومکن مڽوکوڠ کراجاءن ڤريکتن ناسيونل.
Like this:
Like Loading...
Baca versi Rumi di sini.
بريتا تڠکو غزالي حمزه مڠادڤ يڠ دڤرتوان اݢوڠ بنر٢ تله مڠهاڠتکن سواسان ڤوليتيک تانه اءير.
تيبا٢ نام توکوه ڤوليتيک اين منجادي تاجوق ڤربينچاڠن⹁ لبيه٢ لاݢي دميديا سوسيال. والهل⹁ سلام ااين نام بسر اين جارڠ دڤرکاتکن.
سباݢاي سأورڠ انق مودا يڠ ساڠت مڠهورماتي کڤريباديان دان کتوکوهن تڠکو غزالي⹁ ساي ممرهاتي کأداءن اين دڠن ڤنيه مينت.
اد يڠ ماره⹁ لانتس ممڤرتيکايکن کريديبيليتي بلياو⁏ نامون راماي جوݢ يڠ امت مڠهارڤکن تڠکو غزالي کمبالي کباريسن اوتام کڤيمڤينن نݢارا.
سيکڤ تڠکو غزالي يڠ رنده ديري سرت ساڠت چرمت دالم ممبوات کڽاتاءن⹁ منجاديکن کيت لبيه ترتاڽ-تاڽ تنتڠ اڤاکه يڠ سبنرڽ سدڠ برلاکو.
منوروت باچاءن ڤڠانليسيس ڤوليتيک ۏيترن ترکنل⹁ ڤروفيسور دوکتور فلسفه احمد اطرى حسين⹁ ترداڤت کموڠکينن يڠ دڤرتوان اݢوڠ ملانتيق تڠکو غزالي سباݢاي ڤردان منتري اينتريم.
منوروتڽ⹁ ترداڤت کموڠکينن بسر سري ڤادوک بݢيندا برسياڤ-سديا ملانتيق تڠکو غزالي سباݢاي ڤردان منتري اينتريم باݢي مڠندورکن کتيدقتنتوان ڤوليتيک دسببکن کراجاءن سديا اد تيدق مميليقي جومله ماجوريتي مياکينکن.سينر هاريان – لالوان انوار برليکو⹁ کو لي ڤوتينسي ڤردان منتري اينتريم
تمبه مناريق⹁ سماکين راماي ڤڠاناليسيس ڤوليتيک يڠ ممبوات باچاءن ڤوليتيک يڠ سام.
کأداءن منجادي لبيه ڤانس اڤابيلا امنو مڠعمومکن اونتوق منيلاي سمولا کرجاسام ڤرتي ايت دڠن ڤريکاتن ناسيونل.
مک تيمبول ڤلباݢاي اندايان دان سڤيکولاسي تنتڠ اڤاکه لاڠکه يڠ باکل دأمبيل اوليه امنو. سڤرتي بياسا⹁ اد يڠ منچموه دان اد يڠ مڽوکوڠ.
اڤکه امنو اکن مڽرتاءي کڤيمڤينن انوار ابراهيم؟ برباݢاي-باݢاي نارتيف چريتا سدڠ هاڠت دباوا اوليه ڤلباݢاي ڤيهق⹁ برݢنتوڠ کڤد ڤيهق مان يڠ برچريتا.
نامون دسباليق سموا چريتا ڤانس يڠ دهيدڠکن⹁ هاڽ مريک يڠ برکاءيتن يڠ تاهو اڤ يڠ سبنرڽ سدڠ برلاکو⁏ يڠ لاءينڽ هاڽله اندايان⹁ ديتنه دان ڤروڤاݢندا ڤوليتيک.
سباݢاي رعيت راج⹁ ساي ياکين يڠ دڤرتوان اݢوڠ اکن مليندوڠي رعيت دان براوسها منچاري جالن ڤڽلسايان ترباءيق برلاندسکن ڤرونتوقن ڤرلمباݢاءن ڤرسکوتوان.
Like this:
Like Loading...
استان نݢارا هاري اين مڠلوارکن ساتو کڽاتاءن رسمي مڠناءي ڤرکمباڠن ترکيني برکناءن سيتواسي ڤوليتيک ترکيني⹁ تراوتامڽ برکناءن انوار ابراهيم يڠ مڠادڤ يڠ دڤرتوان اݢوڠ سبنتر تادي.
منوروت داتوء ڤڠلولا بيجاي دراج⹁ داتوء ايندرا احمد فضيل شامس الدين⹁ انوار تيدق مڠموککن سناراي نام اهلي٢ ديوان رعيت اونتوق مڠوکوهکن دعواءن بلياو باهوا بلياو ممڤوڽاءي سوکوڠن ماجوريتي اهلي ديوان رعيت.
باچ کڽاتاءن ڤنوه دباوه.
Like this:
Like Loading...
داتوء سري انوار ابراهيم مندعوا باهوا بلياو ممڤوڽاءي سوکوڠن لبيه 120 اهلي ديوان رعيت⹁ دان سوده برسديا اونتوق منوبوه کراجاءن باهرو.
دالم ساتو سيدڠ ميديا خص دهوتيل لى ميريديئن⹁ کوالا لومڤور تادي⹁ بلياو مندعوا باهوا تن سري محى الدين ياسين تله هيلڠ ماجوريتي⹁ دان براڠݢڤ باهوا کراجاءن بلياو تلهڤون جاتوه کتاڠنڽ.
بلياو تله مڠادڤ يڠ دڤرتوان اݢوڠ داستان نݢارا ڤد جم 11 ڤاݢي تادي⹁ دان منوروتڽ تله ممڤرسمبهکن دوکومن٢ برکناءن دڠن دعواءن بلياو کڤد السلطان عبد ﷲ.
اين اداله کالي کدوا انوار مندعوا کراجاءن محى الدين تله جاتوه ستله سکالي لاݢي مندعوا باهوا بلياو ممڤوڽاءي سوکوڠن ماجوريتي ڤرليمن.
انوار ستروسڽ مندعوا باهوا لبيه درڤد 120 اورڠ اهلي ديوان رعيت کيني مڽوکوڠ بلياو.
کاتڽ لاݢي⹁ ستروسڽ يڠ دڤرتوان اݢوڠ اکن ڤڠݢيل مڠادڤ کتوا٢ ڤرتي اونتوق ڤڠصحن دان بلياو منجاڠک بݢيندا اکن ممبوات کڤوتوسن دالم ببراڤ هاري لاݢي.
ترداهولو⹁ انوار ابراهيم تله دڤڠݢيل اوليه ڤوليس اتس لاڤورن مڠناءي دعواءن بلياو يڠ مڠاتکن باهوا بلياو تله ممڤوڽاءي سوکوڠن 121 اهلي ديوان رعيت.
اهلي٢ ڤرليمن داري ڤيهق کراجاءن تله منافيکن باهوا مريک مڽوکوڠ انوار سباݢاي ڤردان منتري.
Like this:
Like Loading...
Baca versi Rumi di sini.
انوار ابراهيم بارو سهاج منيڠݢلکن ڤکارڠن استان نݢارا سبنتر تدي⹁ نامون بلياو تيدق ممبري اڤ٢ کومين کتيک دتاڽ اوليه وارتاون يڠ منوڠݢو دلوار.
ڤيهق ڤوليس توروت ممينت ڤارا ڤتوݢس ميديا برايدر سݢرا⹁ ستله اهلي ڤرليمن ڤوت ديکسن ترسبوت کلوار دري ڤينتو ڤاݢر استان جم 11.28 ڤاݢي تدي.
ترداهولو⹁انوار تله کاستان ڤد جم 10.25 ڤاݢي تدي⹁ سلڤس مڠعمومکن باهوا بلياو منداڤتي سوکوڠن ماجوريتي اهلي ڤرليمن دان بوليه منوبوهکن ساتو کراجاءن باهرو.
نامون⹁ داتوء ڤڠلولا بيجاي دراج⹁ داتوء ايندرا احمد فضيل شامس الدين برکات⹁ اݢيندا ڤرتموان ايت بوکن اونتوق ممڤرسمبهکن جومله سوکوڠنيڠ دتريما اهلي ڤرليمن ايت.
“ڤرتموان ايت اداله سيسي مڠادڤ يڠ دڤرتوان اݢوڠ اوليه انوار يڠ مندعوا ديريڽ کتوا ڤمباڠکڠ يڠ ترتڠݢوه سبلوم اين. بلياو يڠ مموهون مڠادڤ بݢيندا.
تياد کن مڠن دڠن ممڤرسمبهکن سوکوڠن اهليڤرليمن⹁ تتاڤي جيک بلياو ايڠين ممڤرسمبهکن جوݢ سوکوڠن ﴿اهلي ڤرليمن﴾ بوليه سرهکن.”داتوء ايندرا احمد فضيل شامس الدين – کوسمو! اونلاين
ترداهولو⹁ انوار ابراهيم تله دڤاڠݢيل اوليه ڤوليس اتس لاڤورن مڠناءي دعواءن بلياو يڠ مڠاتکن باهوا بلياو تله ممڤوڽاءي سوکوڠن 121 اهلي ديوان رعيت.
اهلي٢ ڤرليمن در ڤيهق کراجاءن تله منافيکن باهوا مريک مڽوکوڠ انوار سباݢاي ڤردان منتري.
Like this:
Like Loading...


text:
وبعده احوال دڠن ايڠتن تولوس اخلاص دان راس کشکورن ڤدوک ککندا دان ڤدوک ککندا تڠکو ڤرمايسوري سلاڠور⹁ تڠکو ڤرمايسوري نور اشيکين مڠاوچڤکن ستيڠݢي-تيڠݢي تهنيئه سمڤنا اولڠ تاهون سهاري کڤوتراءن سري ڤدوک بݢيندا يڠ دڤرتوان اݢوڠ ڤد تڠݢل 7 جون 2021.
ڤدوک ککندا مندعاءکن سموݢ سري ڤدوک اديندا دلنجوتکن اوسيا⹁ صيحت والعافية دان سبتتاس براد ددالم ڤمليهاراءن الله سبحانه وتعالى.
ڤدوک ککندا برهارڤ اݢر سري ڤدوک اديندا داڤت تروس ممرينته نݢارا مليسيا اين دڠن عاديل لاݢي بيجقسان برداسرکن ڤرلمباݢاءن نݢارا.
مليهت کڤد سيتواسي سماس کتيک اين⹁ ڤدوک ککندا جوݢ برهارڤ سري ڤدوک اديندا سنتياس برصبر دالم منجالنکن توݢس يڠ دأمنهکن⹁ برلندنکن اݢام إسلام سڤرتي فرمان٢ الله سبحانه وتعالى ددالم القرءان :-
“دان کامي جاديکن دأنتارا مريک ايت ڤميمڤين٢ يڠ ممبري ڤتونجوق دڠن ڤرينته کامي کتيک مريک صبر. دان اداله مريک مياقيني اية ٢ کامي.” ~ (سورة السجدة : اية 24)
“مک برصبرله کامو ترهادڤ اڤ يڠ مريک کاتاکن دان برتسبيحله سمبيل مموجي توهنمو سبلوم تربيت ماتاهاري دان سبلوم تربنم(ڽ)” ~ (سورة ق : اية 39)
سموݢ سري ڤدوک اديندا تروس برسمايم دأتس سيڠݢهسان تختا کراجاءن مليسيا دڠن براوليه کمولياءن دان کسجهتراءنڽ.
وبالله التوفيق والهداية والسلام عليکم ورحمة الله وبرکاته.
“ڤرتاهن دان ستيا کڤد اݢام إسلام”
“برخدمت اونتوق رعيت دان نݢارا”
دولي يڠ مها موليا سلطان شرف الدين ادريس شه الحاج
سلطان سلاڠور
ايستان عالم شه
6 جون 2021


text:
Wn/ms/کابينيت ستوجو ايشتيهر دارورت کصيحتن
WIKIBERITA EDISI JAWI - ويکيبريتا ايديسي جاوي
23 اوکتوبر 2020 (جمعة)
ڤوتراجاي - کابينيت برستوجو دڠن ڤلقساناءن ضرورة باݢي مناڠني ڤنولرن کوۏيد-19.
ڤرکارا ايت دڤوتوسکن دالم مشوارت خاص هاري اين يڠ دڤڠروسيکن اوليه ڤردان منتري، محى الدين ياسين دڤوتراجاي.
“توڠݢو ڤڠعمومن،” کات سأورڠ منتري يڠ اڠݢن ناماڽ دددهکن کتيک دهوبوڠي اخبر مليسياکيني.
لڠکه ايت دأمبيل سوسولن کتيدقتنتوان برتروسن دالم نݢارا دان کتيک محى الدين بردڤن دسقن درڤد لوار دان دالم.
سمنتارا ايت، ممتيق سومبر دى مليسيان اينساءيت ﴿The Malaysian Insight﴾ ملاڤورکن ڤرکاتاءن ضرورة ايت هاروس دڤاکيجکن سمولا سوڤايا تيدق منچتوسکن راس ڤانيک دکالڠن رعيت.
“مريک تق اکن ڤڠݢيل ضرورة، تتاڤي نام بارو لاءين. سسواتو يڠ برکاءيتن دڠن کوۏيد-19،” منوروت سومبر ايت.
دفهمکن بهاوا محى الدين دجڠک مڠادڤ يڠ دڤرتوان اݢوڠ باݢي منداڤتکن ڤرکنن بݢيندا.
باݢايمانڤون، ڤرکارا اين ماسيه تيدق داڤت دصحکن.
سمنتارا ايت، ڤي. اين. بي. بي. سي. ڤورتل ملاڤورکن کراجاءن اکن مڠعمومکن ضرورة کصيحتن دالم تيمڤوه تردکت باݢي لبيه تومڤوان کڤد اوسها مناڠني ايسو ڤنولرن کوۏيد-19.
ممتيق سومبر، ڤورتل راسمي کلب ڤڽوکوڠ کراجاءن ڤرايکتن ناسيونل ايت برکات محى الدين سوده منداڤتکن ڤندڠن ڤوليس، تنترا، مجليس کسلامتن نݢارا، ڤجابت ڤݢوام نݢارا دان کمنترين کصيحتن مليسيا.
“باݢايمانڤون، اورڠ راماي تيدق ڤرلو بيمبڠ کران اي بوکن ڤرينته برکوروڠ دان مريک ماسيه بوليه کلوار دري رومه اونتوق ممبلي بارڠن کڤرلوان هارين سڤرتي بياسا دڠن شرط ڤرلو مماتوهي ايس. او. ڤي. دتتڤکن کراجاءن،” کاتاڽ.
سومبر[edit | edit source]
- "Covid-19: Kabinet setuju 'darurat'" — Malaysiakini, 23 اوکتوبر 2020


text:
Pengguna:EmpAhmadK/Jawi
EmpAhmadK / ايمڤ.احمد.ک
ويکيڤيدياون دري مليسيا.
ڤنوليس⹁ ڤلوکيس ۏيکتور دان ڤمينت ۏيکسيلولوݢي.
ڤڽونتيڠ سجق خميس⹁ 16 اوݢوس 2018 09:38 (و.او.س.).
"ايتله سومڤه⹁
سڤنوه ريلا⹁
داره دان ڽاوا."
ڤڠنالن
سلام سجاهترا! نام ساي احمد⹁ دان ساي براصل دري مليسيا. ساي سأورڠ ڤڽونتيڠ بياسا دويکيڤيديا يڠ ساڠت مڠهرݢاءي علمو سرتا ݢمر مڠوڠسيڽ دڠن اورڠ راماي. ساي جوݢ ملاکوکن ايلوستراسي ۏيکتور دان سريڠ ملوکيس سمولا سستڠه ݢرافيک راستر سڤرتي بنديرا سباݢاي ݢرافيک ۏيکتور. ساي جوݢ سأورڠ ڤمينت بنديرا. ساي تله مندالمي بيدڠ ۏيکسيلولوݢي سجق کچيل⹁ دان جوݢ تله مموات ناءيق کڤد کومنس باڽق ݢمبر٢ بنديرا برسجاره يڠ ساي تله لوکيس برداسرکن روجوعن يڠ تله ساي جومڤاءي. ساي اد باڽق لاݢي يڠ بلوم دلوکيس⹁ نامون دسببکن ککاڠن ماس عقبة ڤمبلاجرن ساي⹁ ساي ترڤقسا مڠنڤيکن داهولو حال٢ سدميکين بوات ماس اين. والاوڤون بݢيتو⹁ ساي ماسيه لاݢي ممبوات دان ممواتناءيقڽ دري سماس کسماس⹁ تراوتامڽ ݢرافيک يڠ لبيه موده اتاو يڠ ساي تله هامڤير لڠکڤکن داهولو.
حاصيل کاريا ساي ترداهولو
ساي ممبوات ايلوستراسي ۏيکتور سباݢاي ساتو هوبي دان جوݢ دأتس ڤرمينتاءن کادڠ٢. کباڽقن حاصيل کاريا ساي اداله لوکيسن سمولا لوݢو اتاو بنديرا⹁ نامون ساي جوݢ مموات ناءيق ݢمبر٢ لاءين ﴿ڤوتريت⹁ ڤماندڠن⹁ کجادين⹁ دان سباݢايڽ﴾⹁ سرتا اءوديو سبوتن بهاس ملايو جيک ساي اد کلاڤڠن ماس ﴿لازيمڽ اونتوق مڽونتيڠ⹁ کران ساي سوده ممڤوڽاءي 54 فاءيل اءوديو يڠ بلوم دسونتيڠ ڤد ماس کيني⹁ کسمواڽ تله دراکمکن ڤد هاري يڠ سام دڠ يڠ تله ساي موات ناءيق سبلوم اين﴾. جيک اندا ماهوکن ساي اونتوق بنتو چيڤتا سام اد لوکيسن ۏيکتور اتاو راکمن اءوديو سبوتن بهاس ملايو⹁ کيريمکن ساي سڤوچوق سورت ملالوءي لامن ڤربينچاڠن ساي دان ساي اکن ليهت جيک ساي بوليه ملاکوکنڽ.
ايلوستراسي باݢي ويکيڤيديا بهاس ملايو
بنديرا
سيمبول/لوݢو/بنديرا ڤرتي ڤوليتيک
اءوديو سبوتن ايستيله
سبوتن بهاس ملايو باݢي ايستيله "علم سميستا".
سبوتن بهاس ملايو باݢي نام يڠ دڤوتوان اݢوڠ مليسيا ک-16.
سبوتن بهاس ملايو باݢي ايستيله "بومي".
سبوتن بهاس ملايو باݢي نام "مليسيا".
ݢمبر٢
کرجا٢ ساي يڠ بلوم سلساي
ساي ممڤوڽاءي باڽق کوميتمن لاءين⹁ معسودڽ ساي ڤرلو مڠنڤيکن کرجا٢ سوکريلاون دان هوبي سڤرتي اين. رانچاڠن ساي اداله اونتوق سلساي ملوکيس سمولا سموا بنديرا داءيره جوهر ﴿کسمواڽ سودهڤون دالم بنتوق ۏيکتور⹁ نامون ممڤوڽاءي اوکورن يڠ ساله باݢي سستڠه ايليمن﴾⹁ سرتا بنديرا٢ نݢري کلنتن يڠ ساي تله سلساي ملوکيس سمولا⹁ نامون بلوم سمڤت منوکرکن فورمتڽ. ساي جوݢ ڤرلو سياڤکن لوکيسن ۏيکتور لوݢو لمباݢ موزيوم نݢري ترڠݢانو يڠ دمينتا ڤڠݢون Anumengelamun. کيني⹁ ساي منداهولوکن ڤرمينتاءن دري ڤيهق ويکيڤيديا بهاس ملايو⹁ سرتا مموات ناءيق ايلوستراسي يڠ ساي تله سلساي چيڤتا ساتو دمي ساتو. ساي ماسيه منچيڤتا سستڠه ايلوستراسي لاءين نامون کباڽقنڽ ڤرلو توڠݢو سهيڠݢ ڤمبلاجرن ساي تامت.


text:
اوليه مستيک
لازيمڽ، ايكن اكن برنڠ ددالم اءير. نامون، بربيذا دڠن سڤيسيس ايكن امبيولتري اين، اي تيدق برنڠ سباليقڽ لبيه سوک مڠڬوناكن تاڠن دان كاكي امڤت جاري سڤرتي سيريڤ ڤد ابدومنڽ اونتوق برجالن دداسر لاءوت
ميمڠ انيه مندڠر ايكن برجالن دداسر لاءوت، تتاڤي ايتوله صفة سمولا جادي ايكن يڠ دڬلر ‘هينفيش’ اتاو ‘ووكيڠفيش’ اين. اي بوكن سهاج برجالن د ڤرموكاءن ڤاسير، بهكن برڬرق دچله-چله ڤرموكاءن باتو كارڠ دڠن چارا برڤاءوت مڠڬوناكن كاكي دان تاڠنڽ
سڤيسيس ايكن اونيک براوكورن كچيل دان برورنا-ورني اين دتموءي دداسر لاءوت ڤراءيرن اوستراليا اوليه ڤاسوقن ڤڽليديق اونيۏرسيتي تمڤتن يڠ دكتواءي ڤروفيسور اليكسزندر تورن. اي دڤرچاياءي تله وجود سجق براتوس تاهون يڠ لالو
برداسركن كاجين اليكسزندر، بلياو منداڤتي ايكن اين ممڤوڽاءي ڤرساماءن دڠن ايكن بلاچق يڠ ترداڤت دڤراءيرن مليسيا دان ايندونيسيا. ايكن اين ترديري درڤد 14 سڤيسيس دمان سمبيلن درڤداڽ تله ڤون دتموءي دان برجاي دريكودكن سباڬاي ايكن اونيک
منوروت اليكسزندر، تيدق راماي اورڠ تاهو تنتڠ كوجودن سڤيسيس ايكن اين كران اي ساڠت جارڠ تيمبول دڤرموكاءن دان لبيه چندروڠ اونتوق براد دبهاڬين داسر
ڤرڬرقنڽ جوݢ تيدق سام سڤرتي ايكن، سباليقڽ لبيه ميريڤ دڠن ڤرڬرقن حيوان ريڤتيليا ددارت. ماله، ڤد ستياڤ كاكي دان تاڠنڽ ممڤوڽاءي امڤت جاري. ايكن ايت برجالن دأتس ڤاسير مڠڬوناكن كدوا بله تاڠن دان كاكي دهادڤن دان بلاكڠڽ سڤرتي بياوق
والاوڤون ممڤوڽاءي بنتوق بادن دان ڤرڬرقن يڠ بربيذا، سچارا عالميهڽ اي ماسيه سأيكور ايكن. صفتڽ سام سڤرتي ايكن لاءوت يڠ لاءين سرتا برنفس مڠڬوناكن اينسڠ
سڤيسيس ايكن اونيک اين دداڤتي باڽق ممبياق دڤراءيرن اوستراليا. موڠكين ترداڤت ببراڤ سڤيسيس ايكن امبيولتري دڤراءيرن نڬارا لاءين، چوما بيلڠنڽ لبيه باڽق ترداڤت دنڬارا يڠ سينونيم دڠن كڠڬارو ايت


text:
کتوا ڤوليس جوهر⹁ داتوق ايوب خان مايدين ڤيتچاي سکالي لاݢي منݢسکن باهوا ڤوليس جوهر تيدق اکن برتولق انسور دڠن مريک يڠ مڠيبرکن بنديرا نݢارا دان نݢري سچارا ترباليق دجوهر.
مروجوق کڤد کيس يڠ برلاکو دجوهر دوا هاري لڤس دمان امڤت اورڠ دتهن ڤوليس کرن مڠيبرکن بنديرا مليسيا دان جوهر سچارا ترباليق⹁ بلياو منݢسکن باهوا بنديرا بوکنله ساتو ڤرکارا يڠ بويه دأمبيل موده⹁ دان تيندقن مستي دأمبيل کأتس مريک يڠ بربوات سدميکين.
کتيک ساتو واونچارا دالم ڤروݢرم سوءل رعيت دتي ۏي 3 سمالم⹁ داتوق ايوب منرڠکن بتاڤ ڤنتيڠڽ بنديرا دان مارواه بنديرا.
ايسو بنديرا ني بوکن ساتو ايسو ريميه … اد کيس کالاو کيت ايڠت لاݢي وقتو سوکن سي ﴿سوکن اسيا تڠݢارا 2017﴾⹁ کيت ترسيلڤ چيتق ساتو بنديرا نݢارا جيرن⹁ ﴿ورنا﴾ سهاج … منتري بليا دان سوکن ترڤقس ڤرݢي موهون ماعف کڤد منتري بليا دان سوکن نݢري ترسبوت. ايتله تاهڤ ڤنتيڠڽ بنديرا دان ماروه…
View original post 417 more words